ΜΗΛΟΣ – AtHellas\nΈνας μικρός καταδυτικός παράδεισος με υποθαλάσσιες σπηλιές κρύβεται στο τρίγωνο Μήλου–Κιμώλου-Πολυαίγου, ιδανικό σημείο για τους εραστές των καταδύσεων\nΣτη Μήλο έχει κανείς τη δυνατότητα να επισκεφτεί αρχαιολογικούς χώρους με διεθνή εμβέλεια όπως οι παλαιοχριστιανικές κατακόμβες και ο προϊστορικός οικισμός της Φυλακωπής, καιεξαίρετα μουσεία με αυτό των Μεταλλευμάτων να ξεχωρίζει για την υποδειγματική ανάδειξη 11.000 χρόνων μεταλλευτικής ιστορίας.\nΙστορία της Μήλου\nΑπό ιστορικά στοιχεία και ευρήματα αποδεικνύεται πως υπήρξε ανθρώπινη παρουσία στο νησί από τη Μεσολιθική περίοδο, περίπου 8.000 χρόνια π.Χ.. Οι πρώτοι κάτοικοι του νησιού ήταν πιθανότατα Φοίνικες ή Κάρες, ενώ ο Μηλιακός οψιδιανός που βρέθηκε στο σπήλαιο Φράγχθη στην Πελοπόννησο (7.000-8.000 π.Χ.) καθώς και στα ανάκτορα της Κρήτης (7.000 π.Χ.), αποδεικνύουν ότι η Μήλος είχε αρχίσει να αναπτύσσετε ήδη από την προϊστορική περίοδο.\nΧάρη στην στρατηγική της θέση ανάμεσα στην Ηπειρωτική Ελλάδα και την Κρήτη, στο φυσικό και ασφαλές της λιμάνι και κυρίως χάρη στην εξαγωγή του οψιδιανού (μαύρο, σκληρό, ηφαιστειακό πέτρωμα που χρησιμοποιούταν για την κατασκευή όπλων και εργαλείων), η Μήλος ήταν από τα πρώτα νησιά του Αιγαίου που ευημέρησαν και άρχισαν να δημιουργούν σημαντικό πολιτισμό.\nΚατά τη νεολιθική περίοδο στις περιοχές Νύχια και Δεμενεγάκι υπήρχαν εγκαταστάσεις εξαγωγής οψιδιανού από τον οποίο κατασκευάζονταν μαχαίρια, λεπίδες, βέλη, αιχμές για δόρατα, καθώς και άλλα πολλά εργαλεία και όπλα. Τα εργαλεία οψιδιανού που ανακάλυψαν οι αρχαιολογικές έρευνες σε διάφορα σημεία ανά την Ελλάδα (Θεσσαλία, Πελοπόννησο, Κρήτη και αλλού) αλλά ακόμα και στην Αίγυπτο, είναι αποδεικτικά της αρκετά πρώιμης εμπορικής ναυσιπλοΐας που ανέπτυξαν οι Μηλιοί.\nΕποχή του Χαλκού (3200 π.Χ. – 1100 π.Χ)\nΟι διάσπαρτες καλύβες που ζούσαν οι Μηλίοι κατά την νεολιθική εποχή εγκαταλείφθηκαν και οι περισσότερες αγροτικές κοινότητες συγκεντρώθηκαν σε έναν μεγάλο οικισμό, τη Φυλακωπή. Η Φυλακωπή, εκτός από σημαντικό κέντρο του Κυκλαδίτικου πολιτισμού, θεωρείται και μία από τις πρώτες πόλεις της Ευρώπης με ιστορία άνω των 1500 χρονών.\nΟ οικισμός άρχισε να κατοικείται ήδη από το 3000π.Χ, ενώ εγκαταλείφτηκε το 1100π.Χ. έχοντας διανύσει τρεις ιστορικές περιόδους. Στην προ-οικιστική εποχή (3200π.Χ.- 2300π.Χ.) άρχισε η οικοδόμηση των σπιτιών. Στην 1η ιστορική περίοδο (2300-2000 π.Χ) ο οικισμός είναι περίπου 200 μέτρων (μεγάλος για τα δεδομένα εκείνης της εποχής στο Αιγαίο),δεν διαθέτει οργανωμένη ρυμοτομική διάταξη, αλλά παρουσιάζει ένα σχετικά οργανωμένο νεκροταφείο. Παράλληλα, εκείνη την περίοδο αποκαλύπτεται η χρήση της πέτρας και πολλαπλασιάζονται οι εξαγωγές οψιδιανού, με αποτέλεσμα την πλήρη εμπορική άνθηση των Μηλίων. Στη 2η περίοδο (2000-1600 π.Χ) κτίζονται τείχη για προφύλαξη από τυχόν επιδρομές, οι τάφοι πλέον είναι έξω από τα τείχη, ενώ τα σπίτια βρίσκονται σε κλιμακωτή διάταξη πάνω στο λόφο. Σε αυτή την περίοδο εξελίχθηκε ιδιαίτερα η κεραμική τέχνη με σαφή πλέον Μινωικές επιρροές και αναπτύχθηκαν περαιτέρω οι εμπορικές σχέσεις των Μηλίων με διάφορες περιοχές της Ελλάδας και κυρίως με την Κρήτη. Η περίοδος αυτή τελειώνει με την καταστροφή της Φυλακωπής, πιθανότατα από φωτιά επιδρομέων, ενώ με το χτίσιμο του τρίτου οικισμού, ξεκινάει η 3η ιστορική περίοδος της πόλης (1600π.Χ.-1110π.Χ). Κατά τη διάρκεια αυτής της τελευταίας περιόδου η Φυλακωπή παρουσιάζει οργανωμένο, σύνθετο ρυμοτομικό σχέδιο, οχύρωση με ψηλά κυκλώπεια τείχη πάχους άνω των 6 μέτρων και μεγαλύτερα σπίτια, κάποια εκ των οποίων και διώροφα. Στην αρχή αυτής της περιόδου η επίδραση του μινωικού πολιτισμού ήταν έντονη (βρέθηκαν τμήματα πλάκας με εγχάρακτη τη Μινωική Γραμμική Α), αλλά σιγά-σιγά εισχωρεί, και στο τέλος υπερισχύει, το μυκηναϊκό στοιχείο. Περίπου το 1400 χτίζεται ένα ανάκτορο Μυκηναϊκού τύπου με πολλά δωμάτια και ένα ιερό δύο δωματίων. Επίσης παράγονται έργα υψηλής γλυπτικής και κεραμικής τέχνης, με σημαντικότερο δείγμα την «Κυρά της Φυλακωπής» (Μπορείτε να την δείτε στο Αρχαιολογικό Μουσείο Μήλου). Από το 1200π.Χ. στο Αιγαίο γίνονται ανασυντάξεις, γνωστοί εμπορικοί δρόμοι εγκαταλείπονται, ενώ ο Μινωικός και Μυκηναϊκός πολιτισμός έχουν ατονήσει. Εκείνη την περίοδο η πόλη της Φυλακωπής σταματάει να αποτελεί εμπορικό κέντρο και αρχίζει να παρακμάζει μέχρι να εγκαταλειφθεί τελείως το 1100π.Χ.\nΑρχαϊκή εποχή (1100 π.Χ. – 480π.Χ)\nΜε την εγκατάλειψη της Φυλακωπής, στο νησί εγκαθίστανται Δωριείς άποικοι από την Λακωνία, οι οποίοι ενωμένοι με τους προγενέστερους κατοίκους έχτισαν δυτικότερα μία νέα πόλη στην σημερινή περιοχή του Κλήματος. (Η περιοχή αυτή βρισκόταν ανάμεσα στους λόφους του Προφήτη Ηλία, του Πυργιάντι και του Κληματοβουνίου, ενώ εκτεινόταν από τη θάλασσα μέχρι το χωριό της Τρυπητής και τις παρυφές της Πλάκας). Η νέα αυτή πόλη επέτρεπε στους Μηλίους να επιβλέπουν τον κόλπο του νησιού για τυχόν επιδρομές πειρατών, είχε το λιμάνι της και ήταν φυσικά οχυρωμένη από τους τρεις λόφους. Παράλληλα, οι κάτοικοι την οχύρωσαν και με τείχη που έφταναν μέχρι τη θάλασσα και δημιούργησαν μεγάλα δημόσια κτίρια, το αρχαίο θέατρο, υδραγωγείο, γυμνάσιο, αγορά, ιερά και νεκροταφείο.\nΚατά τη διάρκεια της περιόδου η πόλη του Κλήματος παρουσιάζει έντονη οικονομική και πολιτιστική ανάπτυξη. Ανθίζει η κεραμική με τους περίφημους «Μηλιακούς αμφορείς» διακοσμημένους με στοιχεία της ελληνικής μυθολογίας, η γλυπτική, η μικροτεχνία, η σφραγιδογλυφία σε λίθους, η χρυσοχοΐα με την συρματερή τεχνική, ενώ κόπηκαν νομίσματα που αρχικά είχαν ως σύμβολο το μήλο. Επίσης εκείνη την εποχή παρουσιάζεται αύξηση του εμπορίου, εκμετάλλευση των μεταλλευμάτων, ενώ αναπτύχθηκε και το τοπικό-Μηλιακό αλφάβητο, δείγματα του οποίου σώζονται μέχρι και σήμερα σε επιτύμβιες στήλες.\nΚλασσική εποχή (480π.Χ – 323π.Χ.)\nΣτους Περσικούς Πολέμους οι Μηλίοι πολέμησαν μαζί με τους υπόλοιπους Έλληνες εναντίων των Περσών. Συμμετείχαν και στη Ναυμαχία της Σαλαμίνας (480π.Χ.) και στη μάχη των Πλαταιών (479π.Χ.) στέλνοντας ομάδα οπλιτών να πολεμήσει μαζί με τους Σπαρτιάτες.\nΣτον Πελοποννησιακό πόλεμο όμως, προσπάθησαν να κρατήσουν μία ουδέτερη στάση. Αρνούμενοι στους Αθηναίους τη συμμετοχή τους στην Αθηναϊκή Δηλιακή συμμαχία οδηγούνται σε πολύμηνη πολιορκία και εν τέλει σε ολική καταστροφή. Το 426π.Χ. οι Αθηναίοι έστειλαν τον στρατηγό Νικία με 60 τριήρεις και 2000 οπλίτες, για να επιβάλλουν στη Μήλο την προσχώρησή της στην Συμμαχία. Παρά τις καταστροφές, το νησί δεν κυριεύτηκε αυτή τη φορά. 10 χρόνια αργότερα όμως, με προτροπή του Αλκιβιάδη ξεκινάει νέα αθηναϊκή εκστρατεία με αρχηγούς τον Κλεομήδη και τον Τισία. Μετά τις άκαρπες διαπραγματεύσεις 3000 άντρες πολιορκούσαν τη Μήλο για σχεδόν δύο χρόνια. Κατέστρεψαν την πόλη, σκότωσαν τους περισσότερους άντρες και πούλησαν ως σκλάβους τις γυναίκες και τα παιδιά, ενώ στο τέλος έστειλαν και 500 κληρούχους για να εξασφαλίσουν την κυριαρχία τους στο νησί.\nΗ εκστρατεία αυτή περιγράφεται και εξιστορείται με τον καλύτερο τρόπο από το έργο του Θουκυδίδη (βιβλίο Ε’) στον περίφημο διάλογο Αθηναίων-Μηλίων, όπου η αγάπη για ελευθερία και ουδετερότητα υποτάσσεται στο δίκαιο του ισχυρότερου. (Επίσης, και ο Ευριπίδης στις Τρωάδες του κατηγορεί τους Αθηναίους για την καταστροφή της Μήλου και την γενικότερη επεκτατική πολιτική τους.)\nΤο 403π.Χ με το τέλος του Πελοποννησιακού πολέμου και τη νίκη των Σπαρτιατών, με πρωτοβουλία του Λύσανδρου όσοι Μήλιοι είχαν διασωθεί από τις σφαγές επέστρεψαν στο νησί και άρχισαν σιγά σιγά να ανοικοδομούν την κατεστραμμένη πόλη.\nΕλληνιστική εποχή (323π.Χ – 146π.Χ.)\nΗ Μήλος, όπως και όλες οι Κυκλάδες μετά το 311μ.Χ. περνάει στην κυριαρχία των Μακεδόνων και έπειτα των Αντιγονίδων και των Πτολεμαίων της Αιγύπτου.\nΟι ειρηνικές συνθήκες που επικρατούσαν εκείνη την εποχή, σε συνδυασμό με την ελευθερία και την ασφάλεια των θαλασσών συνέβαλαν στην έναρξη μίας νέας περιόδου ακμής και ευημερίας, κατά την οποία η Μήλος έκοψε νόμισμα και φιλοτέχνησε σπουδαία έργα τέχνης, όπως το άγαλμα του Ποσειδώνα (άγαλμα ύψους 2,17μ. από Παριανό μάρμαρο που απεικονίζει τον θεό Ποσειδώνα με επιβλητικό ύφος και σηκωμένο το δεξί χέρι σαν να κρατάει την τρίαινα. Το άγαλμα βρέθηκε το 1877 και βρίσκεται στο Αρχαιολογικό Μουσείο Αθηνών). Επίσης, στην Ελληνιστική περίοδο φιλοτεχνήθηκε και το διασημότερο άγαλμα του νησιού, η περίφημη Αφροδίτη της Μήλου.\nΡωμαϊκή εποχή (146π.Χ – 324μ.Χ.)\nΕπί ρωμαιοκρατίας η ανάπτυξη του νησιού συνεχίζεται χάρη στην διατήρηση της ειρήνης και χάρη στην περαιτέρω εκμετάλλευση και εμπορία του ορυκτού πλούτου. Οι τέχνες προοδεύουν, φιλοτεχνούνται αξιόλογα αγάλματα (όπως του Μάρκου του Τρόφιμου) και εικονιστικές κεφαλές, ενώ σε αυτήν την περίοδο το νησί στολίζεται και με το Αρχαίο-Ρωμαϊκό θέατρο.\nΤο κέντρο της πόλης μεταφέρεται πλέον στην περιοχή «Τραμυθιά». Εκεί ανακαλύφθηκε το 1896 ένα μοναδικό ψηφιδωτό με κλήματα αμπελιών, ψάρια και άγρια ζώα, το οποίο ήταν το δάπεδο του ιερού του Διονύσου.\nΚατά τη διάρκεια όλης αυτής της περιόδου αρχίζει και διαδίδεται και ο χριστιανισμός στο νησί. Στις πράξεις αποστόλων γίνεται αναφορά για το ταξίδι του Απόστολου Παύλου από την Κρήτη προς την Αθήνα και το ναυάγιο του σε βραχώδης ακτές. Κάποιοι μελετητές υποστηρίζουν την μετάδοση του Χριστιανισμού στη Μήλο από τον ίδιο τον Απόστολο, ενώ άλλοι υποστηρίζουν ότι έγινε μέσω των Εβραίων που εκείνη την περίοδο ζούσαν στη Μήλο και εμπορεύονταν τα ορυκτά. Όποιο και από τα δύο να ισχύει, ο χριστιανισμός εξαπλώθηκε στη Μήλο με ταχύτατους ρυθμούς, από τον 1ο κιόλας αιώνα μ.Χ., ενώ οι πιστοί για την τέλεση των μυστηρίων τους και την ταφή των νεκρών τους, λάξεψαν τους βράχους και δημιούργησαν τις πρωτοχριστιανικές Κατακόμβες.\nΒυζαντινή εποχή (324μ.Χ – 1204 μ.Χ.)\nΜετά τον χωρισμό της Ρωμαϊκής αυτοκρατορίας σε δυτική και ανατολική η Μήλος περνάει στο Βυζάντιο, ενώ το 842μ.Χ. περιέχεται στο 17ο θέμα της Βυζαντινής αυτοκρατορίας, στο «Θέμα του Αιγαίου» με πρωτεύουσα τη Ρόδο. Τα στοιχεία για αυτήν την μεγάλη χρονικά περίοδο είναι ελάχιστα, μιας και η Αυτοκρατορία ήταν αχανής και η πειρατεία εξαιρετικά εκτεταμένη.\nΤα σημαντικά γεγονότα της περιόδου συμβαίνουν τον 5ο– 6ο αιώνα, όπου εγκαταλείπεται το Κλήμα, η τότε πρωτεύουσα του νησιού, λόγω επιδρομών και σεισμών το Κλήμα και τον 8ο-9ο αιώνα κατά την Εικονομαχία, όπου οι Μηλίοι, μαζί με άλλους νησιώτες, επαναστατούν για θρησκευτικούς λόγους ενάντια στην κεντρική εξουσία της Κωνσταντινούπολης για θρησκευτικούς, μία επανάσταση η οποία καταπνίχτηκε.\nΕνετοκρατία & Τουρκοκρατία (1204μ.Χ – 1820 μ.Χ.)\nΜετά την πτώση της Κωνσταντινούπολης από τους Φράγκους, η Μήλος μαζί με τα περισσότερα νησιά του Αιγαίου κατακτούνται από τον Μάρκο Σανούδο, ο οποίος ιδρύει το Δουκάτου του Αρχιπελάγους με πρωτεύουσα τη Νάξο και στους κατοίκους της Μήλου επιβάλλεται οικονομικό και κοινωνικό σύστημα Φεουδαρχίας. Η δυσαρέσκεια και η εξουθένωση των ντόπιων γεωργών οδηγεί το 1268 σε επανάσταση. Οι Μήλιοι καταλαμβάνουν το Κάστρο ελπίζοντας για την βοήθεια του βυζαντινού στόλου, η οποία όμως δεν ήρθε ποτέ και έτσι το κίνημα καταπνίγηκε στο αίμα.\nΗ δυναστεία των Σανούδων κράτησε έως το 1361. Έπειτα, τους Σανούδους διαδέχτηκε η Δυναστεία των Κρίσπι μέχρι το 1566. Κατά τη δυναστεία τους εγκαταλείπεται το Κάστρο και η πρωτεύουσα μετατίθεται στο εσωτερικό της Μήλου, στην περιοχή Ζεφυρία. Εκείνη την περίοδο η Μήλος αρχίζει να γίνεται ορμητήριο πειρατών. Η αυτοκρατορία της Ανατολικής Μεσογείου (Βενετία) αδυνατεί να ελέγξει τις πειρατικές επιδρομές και το 1537 καταλαμβάνει τη Μήλο, για λογαριασμό των Τούρκων, ο ξακουστός πειρατής Χαϊρεντήν Μπαρμπαρόσα.\nΣτην αρχή της τουρκικής κατοχής (1566-1579) η Μήλος κυβερνάται από τον Ιωσήφ Ναζή, ο οποίος ήταν και ο τελευταίος δούκας των νησιών. Έπειτα, όλα τα Κυκλαδονήσια, συμπεριλαμβανομένης και της Μήλου περνάνε στη διοίκηση του σουλτάνου Μουράτ Γ΄. Στα χρόνια της τουρκοκρατίας η Μήλος ήταν σχετικά ευνοημένη, αφού οι Τούρκοι δεν κατοίκησαν μόνιμα το νησί, αλλά μόνο εισέπρατταν τους φόρους μέσω των Επιτρόπων (ντόπιων αρχόντων που εκλέγονταν από τον λαό κάθε Κυριακή της Ορθοδοξίας με καθήκοντα διοικητικά και εκκλησιαστικά). Έτσι, οι κάτοικοι της Μήλου μπόρεσαν να διατηρήσουν μία σχετική ελευθερία και να καλλιεργήσουν την σχέση τους με τη θάλασσα. Κατά τη διάρκεια αυτής της περιόδου, αποσύρθηκαν οι κουρσάροι και άρχισαν τις λεηλασίες και τις επιδρομές οι Σαρακηνοί πειρατές (Μουσουλμάνοι).\nΗ τουρκική κυριαρχία διακόπτεται το 1770 με την εμφάνιση των Ρώσων στο Αιγαίο, αλλά μετά από μερικά χρόνια αποκαθίσταται και πάλι. Σημαντικό γεγονός αυτής της περιόδου είναι η παρακμή της Ζεφυρίας ως πρωτεύουσας του νησιού και η πλήρη εγκατάλειψη το 1767.\nΝεότερη Ελληνική Εποχή (1821 – 1945μ.Χ.)\nΗ Μήλος ήταν το τρίτο νησί στην Ελλάδα που επαναστάτησε ενάντια στους Τούρκους. Στις 11 Απριλίου του 1821 έγινε η πρώτη ναυμαχία του αγώνα στο λιμάνι του Αδάμαντα. Οι Μήλιοι, μην έχοντας δικό τους στόλο, βοήθησαν τη μοίρα σπετσιώτικων πλοίων να καταστρέψει τα τουρκικά πλοία.\nΣημαντική ήταν και η συμμετοχή των Μηλίων στην ναυμαχία του Ναβαρίνου, όπου ο θάνατος του Μηλιού Πέτρου Μικέλη έδωσε αφορμή για την γενίκευση των εχθροπραξιών. Ο Πέτρος Μικέλης, εκτελώντας διαταγή του Άγγλου ναύαρχου Κόδριγκτον, πήγε στον Αιγύπτιο ναύαρχο Μωχαρέμ Μπέη για να του πει να αποσύρει τον στόλο του και να παραμείνει ουδέτερος. Κατά την επιστροφή όμως πυροβολήθηκε από έναν ναύτη του στόλου και ο θάνατός του ήταν η αφορμή για να αρχίσει η ναυμαχία του Ναυαρίνου και να καταστραφεί ο τουρκικο-αιγυπτιακός στόλος.\nΤο 1830 η Μήλος εντάσσεται και επίσημα στο Ελληνικό κράτος και αρχίζει να ακμάζει εκμεταλλευόμενη τον ορυκτό της πλούτο.\nΣτους Βαλκανικούς Πολέμους έχασαν τη ζωή τους πολλοί Μηλίοι. Για αυτούς αναγέρθηκαν το Ηρώον στην Πλάκα (για 97 αποθανόντες), καθώς και το Ηρώον στην κεντρική πλατεία του Αδάμαντα.\nΣτον Α’ Παγκόσμιο Πόλεμο η Μήλος φιλοξενούσε τον Αγγλογαλλικό στόλο και ο Αδάμαντας χρησιμοποιήθηκε ως ναυτική βάση για τον έλεγχο της Ανατολικής Μεσογείου από τις επιθέσεις των Γερμανικών υποβρυχίων.\nΕνώ, στον Β’ Παγκόσμιο Πόλεμο το νησί καταλήφθηκε από Γερμανούς στις 6 Μαΐου 1941 και απελευθερώθηκε 4 χρόνια αργότερα, σχεδόν τελευταίο, στις 9 Μαΐου 1944. Κατά τη διάρκεια της γερμανικής κατοχής, οι Γερμανοί τοποθέτησαν ισχυρά αντιαεροπορικά συστήματα, ραντάρ και πυροβόλα, ενώ διάνοιξαν και στοές στον Αδάμαντα για τη φύλαξη τροφών και πυρομαχικών. Οι κάτοικοι αντιστάθηκαν γενναία όλα τα χρόνια, πολλοί εξ αυτών έχασαν τη ζωή τους από την πείνα και τις πολεμικές συγκρούσεις, ενώ έγιναν πάρα πολλές καταστροφές και βομβαρδισμοί.\nΧωριά της Μήλου -Τρυπητή\nΗ Τρυπητή είναι ένας παραδοσιακός καλοδιατηρημένος οικισμός, σχεδόν ενωμένος με την Πλάκα, κτισμένος αμφιθεατρικά πάνω από τα ερείπια της κλασικής πόλης του Κλήματος.\nΤο όνομά της οφείλεται στα μαλακά ηφαιστειογενή πετρώματά της, που έμοιαζαν τρυπημένα, όπως επίσης και στις πολλές τρύπες που υπάρχουν λαξεμένες στον βράχο πάνω στον οποίο είναι χτισμένη.\nΣτο κέντρο του χωριού δεσπόζει η εκκλησία του Αγίου Νικολάου, ενώ σε αυτό το χωριό σώζονται μοναδικοί, γραφικοί ανεμόμυλοι που παλιά χρησιμοποιούνταν για την άλεση σιτηρών και σήμερα οι περισσότεροι έχουν μετατραπεί σε ενοικιαζόμενα διαμερίσματα.\nΣτην Τρυπητή μπορείτε να απολαύσετε πανοραμική θέα στον κόλπο του Αδάμαντα και γαστρονομικά εδέσματα στα μεζεδοπωλεία και εστιατόρια του χωριού. Σε κοντινή απόσταση μπορείτε να επισκεφτείτε ακόμη και με τα πόδια τις Κατακόμβες και το Αρχαίο Θέατρο.\nΤριοβάσαλοι / Πλάκες.\nΞεκινώντας απ’ το λιμάνι και πριν φτάσουμε στην Πλάκα, τα πρώτα χωριά που συναντάμε είναι ο Tριοβάσαλος και ο Πέρα Τριοβάσαλος.\nΤα δύο αυτά σχεδόν συνεχόμενα χωριά έχουν δημιουργηθεί σε δύο γειτονικούς λόφους, είναι πυκνοκατοικημένα και κτισμένα αμφιθεατρικά, ενώ παρουσιάζουν αξιόλογη εμπορική κίνηση. Ο «Καρόδρομος» στον Τριοβάσαλο αποτελεί κεντρικό σημείο του νησιού, μιας και εκεί βρίσκονται αρκετές τράπεζες, δημόσιες υπηρεσίες, καφενεία και εμπορικά καταστήματα. Τέλος, στον Τριοβάσαλο και στον Πέρα Τριοβάσαλος μπορείτε να επισκεφτείτε τις δύο αξιόλογες εκκλησίες των χωριών αυτών, τον Άγιο Σπυρίδωνα και τον Άγιο Γεώργιο αντίστοιχα.\nΟι Πλάκες, μικρό χωριουδάκι με άσπρα σπίτια και σοκάκια, βρίσκονται ανάμεσα στην Πλάκα και τον Τριοβάσαλο. Χτίστηκαν στις υπώρειες του Κάστρου και πήραν το όνομά τους (που σημαίνει ίσιωμα) από το ότι η περιοχή ήταν επίπεδη. Αν βρεθείτε στις Πλάκες, μπορείτε να επισκεφτείτε την εκκλησία του χωριού, τον Άγιο Χαράλαμπο, στον οποίο θα βρείτε μία από τις παλαιότερες εικόνες του νησιού, την Παναγία την Ακραδιώτισσα. Τέλος, από τις Πλάκες μπορείτε να μεταβείτε εύκολα και γρήγορα στην εκπληκτική παραλία της Πλάθιενας\nΤα Πολλώνια ή Απολλωνία είναι ένα γραφικό ψαροχώρι 300 κατοίκων, χτισμένο γύρω από έναν όμορφο κολπίσκο στο βορειοανατολικό άκρο του νησιού.\nΤα Πολλώνια είναι το δεύτερο λιμάνι της Μήλου μετά τον Αδάμαντα, ενώ πήραν το όνομά τους πιθανόν από το ναό του Απόλλωνα που υπήρχε στο Φάρο της Πελεκούδας (στα αριστερά του οικισμού).\nΑπέχουν σχεδόν 10 χιλιόμετρα από τον Αδάμαντα και 14 από την Πλάκα, ενώ από εκεί συντελείται η επικοινωνία με την Ψάθη, το λιμάνι της γειτονικής Κίμωλου. Μικρά σκάφη, θαλάσσιο ταξί και Ferry-Boat σας μεταφέρουν το πολύ σε 30 λεπτά από τα Πολλώνια στην Κίμωλο.\nΟ οικισμός αυτός διαθέτει παραλία με πλούσια αμμουδιά, πολλά ενοικιαζόμενα δωμάτια και ξενοδοχεία, καθώς και αρκετές ταβέρνες, εστιατόρια και νησιωτικά καφενεία που απλώνονται μέχρι το δεξί άκρο του οικισμού, την εκκλησία της Aγ. Παρασκευής. Στον μόλο που βρίσκεται μπροστά από την εκκλησία μπορείτε να βρείτε τα αλιευτικά σκάφη των ντόπιων που κάθε πρωί έρχονται φορτωμένα με ψάρια, χταπόδια και αστακούς, ενώ από εκεί ξεκινάνε και εκδρομικά καραβάκια για τη Σπηλιά του Παπάφραγκα και τα Γλαρονήσια.\nΣτην αριστερή πλευρά των Πολλωνίων βρίσκεται το εκκλησάκι του Άγιου Νικόλα και η Πελεκούδα, μια γραφική χερσόνησος που αξίζει να επισκεφτείτε, μιας και σύμφωνα με την παράδοση το ζευγάρι που κάθεται στον μικρό βράχο σε σχήμα καρέκλας που βρίσκεται εκεί, μένει μαζί αιώνια.\nΤέλος, στο δρόμο προς τα Πολλώνια θα συναντήσετε τα ερείπια της αρχαίας πόλης της Φυλακωπής καθώς και τις παραλίες Μύτακα, Άγιο Κωνσταντίνο, Παπάφραγκα και Κάπρο, ενώ φεύγοντας από το χωριό με κατεύθυνση προς το νότο, θα οδηγηθείτε στα Θειωρυχεία.\nΗ Πλάκα είναι η σημερινή πρωτεύουσα του νησιού και μία από τις πιο ανέπαφες πρωτεύουσες των Κυκλάδων.\nΤο όνομά της οφείλεται στο επίπεδο έδαφος πάνω στο οποίο χτίστηκαν τα σπίτια των πρώτων κατοίκων της, όταν πλέον το Κάστρο δεν μπορούσε να στεγάσει όλο τον πληθυσμό.\nΧτισμένη σε ύψωμα 220 μέτρων πάνω από την επιφάνεια της θάλασσας, με νησιώτικο χρώμα και κυκλαδίτικη αρχιτεκτονική, με πλακόστρωτα γραφικά σοκάκια που κτίστηκαν αρχικά για την προστασία από τους πειρατές, με μικρά παραδοσιακά μαγαζάκια, εστιατόρια και καφετέριες και με μαγευτική θέα στον κόλπο της Μήλου, η Πλάκα συνθέτει ένα σκηνικό απείρου κάλους που πρέπει να επισκεφτείτε και να περιηγηθείτε. (Απαγορεύεται η κυκλοφορία των αυτοκινήτων.)\nΣτην κορυφή του λόφου της Πλάκας βρίσκεται το επιβλητικό Ενετικό «Κάστρο» του 13ου αιώνα από το οποίο μπορείτε να απολαύσετε ειδυλλιακά ηλιοβασιλέματα με υπέροχα χρώματα και πανοραμική θέα προς τον κόλπο του νησιού, καθώς και σε γειτονικά κυκλαδονήσια. H Kοίμηση της Θεοτόκου ή Mέσα Παναγιά είναι η εκκλησία που θα συναντήσετε στην κορυφή του Κάστρου, ενώ ανηφορίζοντας και κατηφορίζοντας προς και από το Κάστρο θα δείτε άλλη μία πανέμορφη εκκλησία, χτισμένη σε μαύρο βράχο, την Yπαπαντή του Xριστού ή Παναγία Θαλασσίτρα. Ακόμα, μην παραλείψετε να επισκεφτείτε την μητρόπολη του νησιού, την Παναγία την Κορφιάτισσα, η οποία θα σας προσφέρει ένα ονειρεμένο ηλιοβασίλεμα από την μαρμάρινη αυλή της.\nΤέλος, στον παραδοσιακό οικισμό της Πλάκας θα συναντήσετε επίσης τις περισσότερες δημόσιες υπηρεσίες , και τα δύο μουσεία που φυλάσσουν την πολιτιστική κληρονομιά του νησιού ,το αρχαιολογικό και το λαογραφικό.\nΗ Ζεφυρία βρίσκεται στο κέντρο της Ανατολικής Μήλου σε απόσταση 5,5 χιλιομέτρων από τον Αδάμαντα και 9 από την Πλάκα.\nΔημιουργήθηκε από τους Βενετούς τον 13οαιώνα, άνθισε και έγινε η πρωτεύουσα του νησιού χάρη στην ύπαρξη των πειρατών και εγκαταλείφθηκε το 1767 λόγω της καταστροφής της από τους σεισμούς και λόγω των επιδημίες που προκλήθηκαν από τα αέρια των ρηγμάτων και ανάγκασαν τους κατοίκους της να μετοικίσουν.\nΣήμερα η Ζεφυρία αποτελεί έναν ζωντανό αγροτικό οικισμό με περίπου 150 κατοίκους και περνώντας από εκεί οδηγείστε στις παραλίες της Αγίας Κυριακής και του Παλαιοχωρίου.\nΤέλος, σε αυτόν τον οικισμό σώζεται η παλιά Μητρόπολη της Μήλου, Παναγία η Πορτιανή, μαζί με την ομότοιχη εκκλησία του Αγίου Νικολάου, ενώ κάθε δεκαπενταύγουστο τιμώντας τη μνήμη της παναγίας οργανώνεται ένα από τα σημαντικότερα πανηγύρια του νησιού.\nΤο σύγχρονο αυτό παραλιακό χωριό βρίσκεται μέσα στον κόλπο του νησιού, έναν από τους μεγαλύτερους και ασφαλέστερους φυσικούς κόλπους της Μεσογείου, και αποτελεί το μεγαλύτερο τουριστικό κέντρο της Μήλου.\nΟ Αδάμαντας είναι το κύριο λιμάνι του και η πρώτη εικόνα που θα αντικρύσετε καθώς πλησιάζετε με το καράβι.\nΧτισμένος στα βόρεια του κόλπου, ο Αδάμαντας ή «Αλαμάντο», όπως ονομαζόταν παλιότερα, κατοικείται από το 1824. Χτίστηκε από Κρήτες κυνηγημένους πρόσφυγες από τα Σφακιά, οι οποίοι ήρθαν στη Μήλο μετά την αποτυχημένη και αιματηρή επανάστασή τους έναντι των Τούρκων, ενώ σήμερα διαθέτει περίπου 1100 κατοίκους.\nΗ παραλιακή αυτή νησιωτική πολιτεία απαρτίζεται από κάτασπρα σπιτάκια με ανθοστόλιστες μικρές αυλές και στενά ήσυχα δρομάκια, που όλα μαζί συνθέτουν μία εικόνα εξαίσιας κυκλαδίτικης ομορφιάς. Ο Αδάμαντας τους καλοκαιρινούς μήνες σφύζει από ζωή. Σε αυτό το χωριό μπορείτε να συνδυάσετε την ξεκούραση και την ηρεμία με τη νυχτερινή ζωή και τη διασκέδαση, ενώ παράλληλα σας παρέχει και όλα όσα χρειάζονται για άνετες και ευχάριστες διακοπές: καφέ , εστιατόρια , ουζερί, πιτσαρίες, ψησταριές , σουβλατζίδικα, bar, club, εμπορικά καταστήματα, σούπερ μάρκετ, τράπεζες, λιμεναρχείο, τελωνείο, ιατρείο, φαρμακείο, οδοντιατρείο, πρακτορείο ελληνικού και διεθνούς τύπου, κλπ. Εδώ είναι παρούσα και η νυχτερινή ζωή του νησιού, με μπαράκια με πολυποίκιλη μουσική που ανεβάζουν τους ρυθμούς και το τέμπο της διασκέδασης μέχρι τις πρώτες πρωινές ώρες.\nΣτα αριστερά του λιμανιού θα βρείτε το πάρκινγκ και έπειτα τη συνοικία της Λαγκάδας με την ομώνυμη παραλία, ενώ στα δεξιά του λιμανιού εκτείνεται ο κεντρικός παραθαλάσσιος δρόμος που οδηγεί στην κεντρική πλατεία του χωριού, όπου θα συναντήσετε τη στάση των λεωφορείων, καθώς και τα ταξί. Στη μία πλευρά του παραθαλάσσιου αυτού δρόμου υπάρχει εκτεταμένο πλακόστρωτο πεζοδρόμιο, καφετέριες, εστιατόρια και τουριστικά μαγαζάκια, καθώς και τα δημοτικά Ιαματικά Λουτρά του Λάκκου, ενώ στην αριστερή πλευρά του βρίσκονται οι σχετικά νέες λιμενικές εγκαταστάσεις, οι οποίες σε συνδυασμό με την ασφάλεια που προσφέρει το φυσικό λιμάνι, καθιστούν τον Αδάμαντα κατάλληλο για yachting. (Από εκεί επίσης ξεκινάνε και οι εκδρομές με σκάφη και περιηγητικά ιστιοπλοϊκά για τις δυσπρόσιτες παραλίες του νησιού και για τον γύρω της Μήλου και της Κιμώλου.)\nΕάν θέλετε να κολυμπήσετε, ο Αδάμαντας σας το προσφέρει και αυτό. Σε μικρή απόσταση και προσβάσιμες χωρίς μεταφορικό μέσο, μπορείτε να βρείτε τις παραλίες της Λαγκάδας (500 μέτρα από το κέντρο του Αδάμαντα) και του Παπικινού (1χλμ από τον Αδάμαντα).\nΤέλος, στα αξιοθέατα του Αδάμαντα περιλαμβάνονται η εκκλησία της Κοιμήσεως της Θεοτόκου, ο καθολικός ναός του Αγίου Νικολάου, το Μεταλλευτικό Μουσείο και το Εκκλησιαστικό Μουσείο, που στεγάζεται στη χιλιόχρονη εκκλησία της Αγίας Τριάδας.\nΗ Αφροδίτη της Μήλου, πιο γνωστή ως η Αφροδίτη του Μήλου , είναι ένα αρχαίο ελληνικό άγαλμα και ένα από τα πιο διάσημα έργα της αρχαίας ελληνικής γλυπτικής. Δημιουργημένη κάποια στιγμή μεταξύ 130 και 100 π.Χ., το άγαλμα πιστεύεται ότι απεικονίζει την Αφροδίτη, την ελληνική θεά αγάπης και ομορφιάς (Αφροδίτη στους Ρωμαίους). Πρόκειται για ένα μαρμάρινο γλυπτό, λίγο μεγαλύτερο από το μέγεθος ζωής στα 203 εκατοστά (6 ft 8 in) υψηλό. Μέρος του βραχίονα και του αρχικού πλίνθου χάθηκαν μετά την ανακάλυψή του. Από μια επιγραφή που ήταν στην πλώρη του, το άγαλμα θεωρείται έργο του Αλέξανδρου της Αντιόχειας. νωρίτερα, δόθηκε λανθασμένα στον κύριο γλύπτη Πραξιτέλες. Αυτή τη στιγμή βρίσκεται σε μόνιμη έκθεση στο Μουσείο του Λούβρου στο Παρίσι. Το άγαλμα πήρε το όνομά του από το ελληνικό νησί της Μήλου, όπου ανακαλύφθηκε.\nΗ Αφροδίτη της Μήλου είναι ευρέως γνωστή για το μυστήριο των αγνοουμένων της όπλων. Υπάρχει μια γεμάτη τρύπα κάτω από το δεξιό στήθος της που αρχικά περιείχε ένα μεταλλικό στέλεχος που θα υποστήριζε το ξεχωριστά σκαλισμένο δεξί χέρι.\nΤο άγαλμα έχει επηρεάσει σε μεγάλο βαθμό τους δασκάλους της σύγχρονης τέχνης. ένα εξαιρετικό παράδειγμα είναι η Venus de Milo του Salvador Dali με συρτάρια .\nΤο άγαλμα ήταν παλαιότερα μέρος της σφραγίδας της Αμερικανικής Εταιρείας Πλαστικών Χειρουργών (ASPS), μιας από τις παλαιότερες ενώσεις πλαστικών χειρούργων στον κόσμο\nΑξιοθέατα-Μουσεία -Αρχαιολογικοί και Θρησκευτικοι χώροι\nΤο Μουσείο άνοιξε τον Σεπτέμβρη του 2008 και στεγάζεται πάνω από το λιμάνι του Αδάμαντα, στο κτίριο της παλιάς Κοινότητας του νησιού.\nΔημιουργήθηκε από τις προσπάθειες του γιατρού Πέτρου Αρμένη να συγκεντρώσει πλήθος εκθεμάτων σχετικών με τη ναυτική δραστηριότητα στη Μήλο. Τα εκθέματα ξεκινούν από την προϊστορική εποχή, με εργαλεία από οψιδιανό, προχωρούν στην ναυμαχία της Σαλαμίνας και καταλήγουν στα νεότερα χρόνια.\nΣτο Ναυτικό Μουσείο έχετε την ευκαιρία να δείτε επίσης σπάνιους χάρτες, από τα χέρια ειδικών χαρτογράφων, και τη φημισμένη ξυλόβαρκα «Ειρήνη».\nΏρες Λειτουργίας:09.00 – 14.00\nΤηλέφωνο:2287360100, 22870 60105, 2287022445\nΠολύ κοντά στο λιμάνι του Αδάμαντα, βρίσκεται η εκκλησία της Αγία Τριάδας, η οποία φιλοξενεί και το Εκκλησιαστικό Μουσείο.\nΗ εκκλησία αυτή, που μετρά χίλια χρόνια ζωής, χαρακτηρίζεται ως «σταυρεπίστεγη τρίκλιτη βασιλική μετά τρουλλοκαμάρας», μιας και αποτελείται από τρία κλίτη πάνω στα οποία υψώνεται κάθετα ο τρούλος στο ίδιο σχήμα με τον ναό. Αυτό το είδος εκκλησίας συναντάται πολύ σπάνια (υπάρχει μόνο άλλη μία εκκλησία, στην Πελοπόννησο, στο Λεβίδι Αρκαδίας) και είναι ένα πολύ ενδιαφέρον αρχιτεκτονικό μνημείο.\nΑρχικά είχε δημιουργηθεί για να λειτουργήσει ως μοναστήρι με το όνομα της Παναγίας της Θεοφανής, αλλά το 1839 την αγόρασαν Κρήτες πρόσφυγες και την έκαναν την εκκλησία του χωριού τους. Οι άκρες και τα τόξα του καμπαναριού της είναι επηρεασμένα από τα γοτθικά, ενώ τα υπέρθυρα και οι παραστάτες της είναι διακοσμημένα με γλυπτά παραδοσιακά και θρησκευτικά μοτίβα. Στην είσοδό της, στην αυλή, θα δείτε δύο ψηφιδωτά, δημιουργίες του ντόπιου καλλιτέχνη Γιάγκου Καβρουδάκη. Τα δύο αυτά χρωματιστά ψηφιδωτά χρονολογούνται το 1937 και το ένα παριστάνει έναν δράκοντα στο σχήμα της Μήλου, ενώ το άλλο την μάχη του καλού και του κακού.\nΑπό το 2000 στην Αγία Τριάδα στεγάστηκε και το Εκκλησιαστικό Μουσείο Μήλου, στο οποίο έχετε την ευκαιρία να θαυμάσετε μεγάλο μέρος της μηλέικης καλλιτεχνικής παράδοσης και κληρονομιάς και της μηλέικης αγιογραφικής παράδοσης. Πιο συγκεκριμένα, μπορείτε να δείτε εικόνες από τον 14ο αιώνα (όπως μία σπάνια αποκαθήλωση), έργα της Κρητικής σχολής, έργα του Εμμανουήλ και Αντώνιου Σκορδίλη και των Κρητικών ζωγράφων, επιτάφιους και ξυλόγλυπτα αναλόγια, εικονοστάσια του 17ου αιώνα, τον δεσποτικό θρόνο, τα τέμπλα, ασημένια δισκοπότηρα, θυμιατά, χρυσά αφιερώματα, δαχτυλίδια, περιδέραια, σκουλαρίκια και άλλα εκθέματα υψηλής καλλιτεχνικής αξίας.\nΏρες Λειτουργίας:Κάθε μέρα 09:15-13:15 & 18:15-22:15\nΤο Μεταλλευτικό Μουσείο Μήλου, αστική μη κερδοσκοπική εταιρία, δημιουργήθηκε από την S&B Bιομηχανικά Ορυκτά Α.Ε. το 1998 με στόχο να τιμήσει και να προβάλει τη μεταλλευτική ιστορία καθώς και τη γεωλογική και φυσική κληρονομιά της Μήλου.\nΣτην αίθουσα του ισογείου παρουσιάζεται η κοινωνική, οικονομική και τεχνολογική διάσταση της μεταλλευτικής ιστορίας και παράδοσης της Μήλου. Η έκθεση του πρώτου ορόφου είναι αφιερωμένη στο φυσικό και γεωλογικό πλούτο του νησιού, όπου παρουσιάζονται τα ορυκτά που εξορύσσονταν στο νησί από τη νεολιθική εποχή μέχρι και τα σημερινά βιομηχανικά ορυκτά, με ιδιαίτερη έμφαση στις χρήσεις τους στην καθημερινή μας ζωή. Συμπληρωματικά, προβάλλονται ταινίες για την εξόρυξη και διαδικασία παραγωγής των ορυκτών, ενώ στην αίθουσα προβολών, οι επισκέπτες «ταξιδεύουν» σε παλαιότερες εποχές μέσα από τις αφηγήσεις των παλαιών μεταλλωρύχων.\nΤο Μουσείο πραγματοποιεί οργανωμένους γεωλογικούς περιπάτους, ενώ στους χώρους του φιλοξενούνται εκπαιδευτικά προγράμματα και διοργανώνονται παιδαγωγικές και ψυχαγωγικές δραστηριότητες σε συνεργασία με εξειδικευμένους εκπαιδευτικούς φορείς και μουσειοπαιδαγωγούς. Κατά τη διάρκεια των 12 χρόνων λειτουργίας του, το Μουσείο έχει δεχθεί περισσότερους από 135.000 επισκέπτες από την Ελλάδα και το εξωτερικό, ενώ έχει εξελιχθεί σε προσφιλή προορισμό εκπαιδευτικού τουρισμού.\nΏρες Λειτουργίας:1 Ιουνίου-30 Σεπτεμβρίου: 9 π.μ.-2 μ.μ. & 5μ.μ.-10 μ.μ. καθημερινά Οκτώβριο, Απρίλιο & Μάιο: 9:30π.μ.-2 μ.μ. & 5:30μ.μ- 8:30μ.μ. καθημερινά 1 Νοεμβρίου-31 Μαρτίου: Σάββατο 9π.μ.-2 μ.μ., Κυριακή έως Παρασκευή: κατόπιν προσυνεννόησης\nΕίσοδος:3€ (2€ για άτομα άνω των 65 χρονών, ελεύθερη για φοιτητές και παιδιά κάτω των 10 ετών)\nΠίσω από την εκκλησία της Παναγίας της Κορφιάτισσας στην Πλάκα, θα βρείτε το Λαογραφικού & Ιστορικό Μουσείου Μήλου.\nΤο μουσείο ιδρύθηκε το 1967 από την «Ένωση των εν Aθήναις Mηλίων» και σε αυτό έχετε την ευκαιρία να μάθετε για τη ζωή των Μηλίων μετά τον 17ο αιώνα (κυρίως από το 1850 μέχρι το 1930, που ήταν μία περίοδος ακμής για την Μηλιακή κοινωνία).\nΜε την επίσκεψή σας σε αυτό το μουσείο θα ταξιδέψετε σε μία άλλη εποχή, μιας και θα δείτε πώς ήταν ένα αστικό Μηλέικο νοικοκυριό του 19ου αιώνα. Το μουσείο δεν αποτελεί πιστή αναπαράσταση ενός τύπου μηλέικου νοικοκυριού, αλλά με αφετηρία συχνά ετερόκλητα αντικείμενα, φωτίζονται οι πτυχές της ζωής των κατοίκων εκείνης της εποχής: οι ασχολίες τους εντός και εκτός του σπιτιού, οι επιρροές από άλλους τόπους, οι διατροφικές και ενδυματολογικές προτιμήσεις τους, ο τρόπος που διασκέδαζαν, η οργάνωση του χώρου και του χρόνου τους και η αξιοποίηση των τοπικών πόρων.\nΣτο διώροφο αυτό μουσείο αποτελείται από το σαλόνι και τα μοναδικά εκθέματα που υπάρχουν σε αυτό, από το χώρο εργασίας όπου βρίσκεται ο αργαλειός, από την κουζίνα του σπιτιού, το υπνοδωμάτιο, το κελάρι (που χρησίμευε και ως αποθήκη των αγροτικών προϊόντων), και από το υπερώο που αποτελεί ένα ιστορικό αρχείο. Μέσα σε όλα αυτά τα δωμάτια μπορείτε να θαυμάσετε επίσης, έπιπλα, υφαντά, κεντήματα, ενδυμασίες εκείνης της εποχής, σκεύη για το σπίτι διακοσμητικά και καθημερινά αντικείμενα καθώς και παλιές φωτογραφίες.\nΏρες Λειτουργίας:Τρίτη-Σάββατο: 10:00-14:00 & 18:30-21:30, Κυριακή: 10:00-14:00, Δευτέρα: Κλειστά\nΕίσοδος:3€, Παιδιά και φοιτητές 1,5€\nΤηλέφωνο:22870 21292, 22870 28121\nΤο Αρχαιολογικό Μουσείο Μήλου βρίσκεται στην Πλάκα και στεγάζεται σ’ ένα όμορφο νεοκλασικό κτίσμα του Ernst Ziller.\nΣτο μουσείο μπορείτε να θαυμάσετε τις εξής συλλογές:\n• Προϊστορική συλλογή από τη Φυλακωπή\n• Συλλογή γλυπτών και ανάγλυφων\n• Συλλογή οψιδιανού\n• Συλλογή επιγραφών\nΣτην είσοδο του Μουσείου (Αίθουσα Α) , δεσπόζει το πιστό αντίγραφο της Αφροδίτης της Μήλου, το οποίο κατασκευάστηκε από το εργαστήριο του μουσείου του Λούβρου. Στο αριστερό τμήμα της αίθουσας μπορείτε να δείτε προθήκες με λεπίδες, φολίδες και απολεπίσματα οψιδιανού από τη Φυλακωπή, τα Νύχια και το Δεμεναγάκι. Επίσης, στη ίδια αίθουσα έχετε την ευκαιρία να δείτε έναν ταφικό πίθο του 6ου αιώνα π.χ.\nΠροχωρώντας στην αριστερή αίθουσα (Αίθουσα Β) μπορείτε να δείτε τα προϊστορικά αντικείμενα, από 5η χιλιετία ως τέλος 2ης χιλιετίας π.Χ. Εκεί θα συναντήσετε προθήκες με ευρήματα ανασκαφών από την αρχαία Φυλακωπή, πολλά αγγεία με ζωγραφισμένα κρίνα, ειδώλια, πώρινο βωμό από το ιερό της Φυλακωπής, μικρή συλλογή μαρμάρινων πρωτοκυκλαδικών ειδωλίων και την διάσημη «Kυρά της Φυλακωπής»\nΣτην μικρή αίθουσα πίσω από την είσοδο (Αίθουσα Γ) θα συναντήσετε έργα γεωμετρικά, αρχαϊκά, κλασικά, Ελληνιστικά και Ρωμαϊκά, αρκετά νομίσματα, εργαλεία και χρηστικά αντικείμενα.\nΤέλος, προχωρώντας στην αίθουσα δεξιά της εισόδου (Αίθουσα Δ’), θα δείτε ευρήματα από την αρχαία πόλη του Κλήματος, αρκετά γλυπτά της Ελληνιστικής και Ρωμαϊκής περιόδου (Ερμαϊκό άγαλμα του Μάριου Τρόφιμου, επιτύμβιο ανάγλυφο νέου με υπηρέτη κλπ), μαρμάρινα αναθηματικά και πλάκες με το αρχαϊκό μηλιακό αλφάβητο (Λόγω της μεγάλης ακμής που είχαν φτάσει οι Μήλιοι στην ιστορική περίοδο είχαν αναπτύξει το δικό τους «Μηλιακό αλφάβητο», που αποτελούταν από 21 γράμματα).\nΑρχαίο Ρωμαϊκό Θέατρο.\n.Το αρχαίο Ρωμαϊκό Θέατρο αρχικά κατασκευάστηκε από τους κατοίκους της αρχαίας πόλης του Κλήματος, πιθανότατα κατά την Ελληνιστική εποχή (3ος αιώνας π.Χ.).\nΜετά όμως την καταστροφή της πόλης από τους Αθηναίους, κατά τα Ρωμαϊκά χρόνια, πάνω από τις σωζόμενες βάσεις του κλασσικού χτίστηκε ένα μεγαλύτερο με παριανό ολόλευκο μάρμαρο και θαυμαστά ανάγλυφα, το οποίο υπολογίζεται ότι χωρούσε περίπου 7.000 θεατές. Αυτή είναι και η μορφή του θεάτρου που θα δείτε σήμερα.\nΑπό το θέατρο σώζονται επτά μαρμάρινες κερκίδες, έξι σειρές καθισμάτων, το κοίλο, η ορχήστρα, το δάπεδο της σκηνής, καθώς και πολλά αρχιτεκτονικά περίτεχνα μέρη. Οι ανασκαφές άρχισαν το 1989, ενώ η εντολή για τον πρώτο του καθαρισμό δόθηκε από τον Λουδοβίκο Β’, πατέρα του Όθωνα, ύστερα από προτροπή του L.Ross, ο οποίος μαζί με τον Όθωνα ήταν ο πρώτος που επισκέφτηκε το αρχαίο θέατρο κατά τα νεώτερα χρόνια.\nΚτισμένο σε περίοπτη θέση, στην πλαγιά του λόφου έχει μαγευτική θέα προς το λιμάνι και πολύ καλή ακουστική. Έτσι, δεν είναι λίγες οι φορές που διατίθεται για θεατρικές παραστάσεις και μουσικές εκδηλώσεις, μιας και στη σημερινή του κατάσταση μπορεί να φιλοξενήσει μέχρι και 700 άτομα.\nΑρχαία Πόλη Κλήματος.\nΣτον οικισμό Κλήμα θα βρείτε τα ερείπια του παλιού Κλήματος, του πρώτου λιμανιού του νησιού.\nΜετά την παρακμή και καταστροφή της Φυλακωπής, οι Δωριείς έχτισαν από το νότιο τμήμα της Τρυπητής μέχρι και την περιοχή του σημερινού Κλήματος, τη δεύτερη μεγάλη πόλη του νησιού (1100π.χ.-800π.χ.).\nΣήμερα μπορείτε να επισκεφτείτε τις δυο ακροπόλεις του οικισμού- τον λόφο του Προφήτη Ηλία και το Πυργάκι-, να δείτε κομμάτια από το τείχος της αγοράς, τμήματα του ναού της ελληνιστικής και ρωμαϊκής περιόδου, τμήματα του αρχαίου θεάτρου, καθώς και το σημείο όπου βρέθηκε η Αφροδίτη της Μήλου. Κατηφορίστε ως το τέλος τον δρόμο της Τρυπητής προς τις Κατακόμβες, αφήστε το αμάξι σας και περπατήστε το δρομάκι. Αρχικά θα συναντήσετε τα τείχη της αρχαίας πόλης και λίγα βήματα πιο πέρα, σε μια περιοχή που υποθέτουν ότι βρισκόταν το γυμνάσιο, θα δείτε το μέρος που ο ντόπιος γεωργό βρήκε το 1820 το γνωστό άγαλμα της θεάς Αφροδίτης (120 π.Χ). Συνεχίζοντας το περπάτημα στο χωματόδρομο θα οδηγηθείτε στο αρχαίο Ρωμαϊκό θέατρο.\nΠροϊστορική Πόλη Φυλακωπής.\nΣτον δρόμο προς τα Πολλώνια θα βρείτε στα αριστερά σας τα ευρήματα της αρχαίας πόλης της Φυλακωπής, η οποία είναι από τους σημαντικότερους οικισμούς του Κυκλαδικού πολιτισμού και η σημαντικότερη πόλη του προϊστορικού Αιγαίου.\nΣε αυτήν σώζονται λείψανα 2 χιλιετιών. Υπάρχουν ίχνη κατοίκησης από την αρχή της Πρώιμης εποχής του Χαλκού (περίπου 3000 π.Χ.) έως και το τέλος της Ύστερης εποχής (1100 π.Χ.). Κτισμένη στο βόρειο τμήμα του νησιού, για να δίνει δυνατότητα εποπτείας σε μεγάλο μέρος της θάλασσας, η Φυλακωπή έγινε μεγάλο εμπορικό και πολιτιστικό κέντρο. Χάρη στην εμπορία της πολύτιμης πέτρας του οψιδιανού, αναπτύχθηκε ραγδαία, απέκτησε δύναμη, όρθωσε κυκλώπεια τείχη για τους εισβολείς και καταστράφηκε και αναστήθηκε τρεις φορές.\nΟ οικισμός άρχισε να κατοικείται ήδη από το 3000 π.Χ, ενώ εγκαταλείφτηκε το 1100 π.Χ. έχοντας διανύσει τρεις ιστορικές περιόδους. Στην προ-οικιστική εποχή (3200 π.Χ.- 2300 π.Χ.) άρχισε η οικοδόμηση των σπιτιών. Στην 1η ιστορική περίοδο (2300-2000 π.Χ) ο οικισμός είναι περίπου 200 μέτρων (μεγάλος για τα δεδομένα εκείνης της εποχής στο Αιγαίο),δεν διαθέτει οργανωμένη ρυμοτομική διάταξη, αλλά παρουσιάζει ένα σχετικά οργανωμένο νεκροταφείο. Παράλληλα, εκείνη την περίοδο αποκαλύπτεται η χρήση της πέτρας και πολλαπλασιάζονται οι εξαγωγές οψιδιανού, με αποτέλεσμα την πλήρη εμπορική άνθηση των Μηλίων. Στη 2η περίοδο (2000-1600 π.Χ) κτίζονται τείχη για προφύλαξη από τυχόν επιδρομές, οι τάφοι πλέον είναι έξω από τα τείχη, ενώ τα σπίτια βρίσκονται σε κλιμακωτή διάταξη πάνω στο λόφο. Σε αυτή την περίοδο εξελίχθηκε ιδιαίτερα η κεραμική τέχνη με σαφή πλέον Μινωικές επιρροές και αναπτύχθηκαν περαιτέρω οι εμπορικές σχέσεις των Μηλίων με διάφορες περιοχές της Ελλάδας και κυρίως με την Κρήτη. Η περίοδος αυτή τελειώνει με την καταστροφή της Φυλακωπής, πιθανότατα από φωτιά επιδρομέων, ενώ με το χτίσιμο του τρίτου οικισμού, ξεκινάει η 3η ιστορική περίοδος της πόλης (1600 π.Χ.-1110 π.Χ). Κατά τη διάρκεια αυτής της τελευταίας περιόδου η Φυλακωπή παρουσιάζει οργανωμένο, σύνθετο ρυμοτομικό σχέδιο, οχύρωση με ψηλά κυκλώπεια τείχη πάχους άνω των 6 μέτρων και μεγαλύτερα σπίτια, κάποια εκ των οποίων και διώροφα. Στην αρχή αυτής της περιόδου η επίδραση του μινωικού πολιτισμού ήταν έντονη (βρέθηκαν τμήματα πλάκας με εγχάρακτη τη Μινωική Γραμμική Α), αλλά σιγά-σιγά εισχωρεί, και στο τέλος υπερισχύει, το μυκηναϊκό στοιχείο. Περίπου το 1400 χτίζεται ένα ανάκτορο Μυκηναϊκού τύπου με πολλά δωμάτια και ένα ιερό δύο δωματίων. Επίσης παράγονται έργα υψηλής γλυπτικής και κεραμικής τέχνης, με σημαντικότερο δείγμα την «Κυρά της Φυλακωπής» (Μπορείτε να την δείτε στο Αρχαιολογικό Μουσείο Μήλου). Από το 1200 π.Χ. στο Αιγαίο γίνονται ανασυντάξεις, γνωστοί εμπορικοί δρόμοι εγκαταλείπονται, ενώ ο Μινωικός και Μυκηναϊκός πολιτισμός έχουν ατονήσει. Εκείνη την περίοδο η πόλη της Φυλακωπής σταματάει να αποτελεί εμπορικό κέντρο και αρχίζει να παρακμάζει, ενώ το εμπορικό κέντρο και η δραστηριότητα του νησιού μεταφέρεται στην αρχαία πόλη του Κλήματος.\nΣήμερα το μεγαλύτερο μέρος της πόλης βρίσκεται κάτω από την επιφάνεια της θάλασσας, αλλά αξίζει να την επισκεφτείτε για να θαυμάσετε ότι σώζεται από το επιβλητικό κυκλώπειο τείχος του οικισμού (το οποίο είναι κατασκευασμένο από ηφαιστειογενείς πέτρες), το Ιερό, καθώς και το Μέγαρο του οικισμού. Μέχρι σήμερα επίσης σώζεται πλήθος ευρημάτων που υποδηλώνουν τις δραστηριότητες των κατοίκων του οικισμού και το πυκνό δίκτυο επαφών, κυρίως με τις υπόλοιπες Κυκλάδες και την Κρήτη, ενώ με την επίσκεψή σας στο Αρχαιολογικό Μουσείο μπορείτε να βρείτε θαυμαστά δείγματα κεραμικής τέχνης από την πόλη της Φυλακωπής, όπως πήλινα αγγεία, λίθινα, πήλινα και χάλκινα ειδώλια, πινακίδα Γραμμικής Α΄, ποικίλα χρηστικά αντικείμενα και την περίφημη «Κυρά της Φυλακωπής».\nΣτο Βορειοανατολικό τμήμα του νησιού, θα βρείτε το πιο φωτογραφημένο τοπίο του Αιγαίου: Το Σαρακήνικο.\nΤο σεληνιακό αυτό τοπίο είναι μοναδικό. Τα ηφαιστειογενή διαβρωμένα βράχια διεισδύουν στην σμαραγδένια θάλασσα δημιουργώντας μικρές και μεγάλες σπηλιές, ενώ η έλλειψη πρασίνου, σε συνδυασμό με το λευκό χρώμα βράχων και την έντονη αντανάκλαση του φωτός, δημιουργούν ένα τοπίο που θυμίζει το φεγγάρι και μια εμπειρία αξέχαστη για εσάς που θα το επισκεφτείτε.\nΤο Σαρακήνικο, το οποίο πήρε το όνομά του από τους Σαρακηνούς πειρατές, έχει θέα στην Σίφνο και στην Κίμωλο, ενώ συνιστάται να το επισκεφτείτε όταν δεν πνέουν στο νησί βόρειοι άνεμοι.\nΤέλος, να σημειώσουμε πως αξίζει να το δείτε όχι μόνο την ημέρα, αλλά και τις νύχτες με πανσέληνο, μιας και οι κατάλευκοι βράχοι από μαλακό υλικό αντανακλούν έντονα το φως, ακόμα και του φεγγαριού, και δημιουργούν ένα τοπίο που θα σας μείνει αξέχαστο.\nΤο σύμπλεγμα αυτών των ηφαιστειακών πρωτότυπων βράχων, είναι ένα μαγευτικό τοπίο άξιο θαυμασμού, αλλά και ένα μέρος για να απολαύσετε την αίσθηση των διάφανων γαλαζοπράσινων νερών και τον ήλιο.\nΤο Κλέφτικο ήταν παλιό ορμητήριο πειρατών, απ’ όπου περνούσαν τα πειρατικά πλοία και αγκυροβολούσαν για να προστατεύονται στους μικρούς κολπίσκους και στα επιβλητικά του βράχια.\nΣήμερα, οι μοναδικοί αυτοί γεωλογικοί σχηματισμοί, δημιουργήματα του αέρα και της θάλασσας, προσφέρονται για κολύμπι και εξερεύνηση. Η πρόσβαση γίνεται μόνο μέσω θάλασσας και για αυτό σας προτείνουμε να κάνετε μία θαλάσσια εκδρομή με προορισμό αυτό το μαγευτικό τοπίο.\nΤο Ενετικό αυτό Κάστρο δεν περιβαλλόταν από τείχη, όπως και τα περισσότερα κάστρα των Κυκλάδων, αλλά προστατευόταν από τα ίδια τα σπίτια. Πρακτικά το κάστρο χρησίμευε για να προστατεύονται οι ντόπιοι από επιθέσεις των πειρατών (συχνό φαινόμενο της εποχής), καθώς και για να ελέγχουν την κίνηση των πλοίων στον κόλπο του Αδάμαντα. Στην κορυφή του, στο «Μέσα Κάστρο», βρισκόταν ο Πύργος του Ηγεμόνα, το επονομαζόμενο Παλάτι και γύρω από τον πύργο υπήρχαν τα λιγοστά σπίτια.\nΗ Μήλος έχει ανακηρυχτεί ως ιερό νησί από την Ιερά Σύνοδο, χάρη στις Παλαιοχριστιανικές της Κατακόμβες. Επίσης, είναι ένα από τα λίγα νησιά που διαθέτουν Εκκλησιαστικό Μουσείο, καθώς και περισσότερες από 140 εκκλησίες και ξωκλήσια.\nΣυνιστούμε την επίσκεψη στις εκκλησίες όλων των χωριών, μιας και σε κάθε μία φυλάσσονται σπουδαία έργα, εικόνες και κειμήλια των περασμένων αιώνων και στις περισσότερες θα βρείτε ιδιαίτερο αρχιτεκτονικό και καλλιτεχνικό ενδιαφέρον.\nΟι εκκλησίες της Μήλου διαθέτουν λιτή και απέριττη αρχιτεκτονική, είναι κάτασπρες και συνήθως βρίσκονται στο κέντρο του χωριού ή πάνω σε βράχια με θέα τη θάλασσα.\nΟι κατακόμβες βρίσκονται κοντά στο χωριό της Τρυπητής, σε σπηλιές 150 μέτρων πάνω από την επιφάνεια της θάλασσας.\nΤο 2009 η Ιερά Σύνοδο ανακήρυξε τη Μήλο ως ιερό νησί, μιας και οι Κατακόμβες αποτελούν το αρχαιότερο μνημείο της χριστιανοσύνης. Ήταν ο πρώτος τόπος συγκέντρωσης των πρώτων Χριστιανών και το πρώτο κοινοτικό νεκροταφείο στα τέλη του 2ου μ.Χ. αιώνα. Οι Κατακόμβες της Μήλου είναι μοναδικές σε μέγεθος σε όλο τον Ελλαδικό χώρο και από τα πιο γνωστά και αξιόλογα Χριστιανικά μνημεία παγκοσμίως, μαζί με τις κατακόμβες της Ρώμης και των Αγίων Τόπων.\nΗ σημερινή μορφή των κατακομβών οφείλεται σε κάποιες επεμβάσεις του 20ού αιώνα, όπως η είσοδος στο νεκρικό θάλαμο Β και τα περάσματα που ενώνουν τις τρεις αρχικά ανεξάρτητες κατακόμβες. Σήμερα μπορείτε να επισκεφτείτε μόνο τη στοά Β, την Κατακόμβη των «Πρεσβυτέρων» όπως αποκαλείται και να κάνετε τον γύρω της πάνω σε μια ξύλινη πλατφόρμα. Στη δεξιά πλευρά αυτής της κατακόμβης σώζεται ο μοναδικός διώροφος τάφος των Κατακομβών και σπαράγματα της πιο σημαντικής επιγραφής γραμμένης με κεφαλαία κόκκινα γράμματα μέσα σε ορθογώνιο πλαίσιο. Στο κέντρο βρίσκεται ένας βράχος, όπου πιθανότατα να είχε ενταφιαστεί ένας από τους πρώτους επισκόπους της χριστιανικής κοινότητας της Μήλου και οι πρώτοι χριστιανοί τον χρησιμοποιούσαν ως Aγία Tράπεζα στις λειτουργίες τους.\nΑπό τις μη επισκέψιμες κατακόμβες, η Α (δυτικά της σημερινής κεντρικής στοάς) είναι μεγάλου πλάτους, διαθέτει ευρύχωρο ταφικό θάλαμο και διακρίνεται για τους διπλούς οικογενειακούς τάφους που είναι λαξευμένοι στα τοιχώματά της, ενώ η Γ (ανατολικά της σημερινής κεντρικής στοάς) σώζεται μόνο τμηματικά και το αξιοσημείωτο είναι τα ίχνη τοιχογραφίας που σώζονται σε αυτήν (μία από τις λίγες σωζόμενες παλαιοχριστιανικές τοιχογραφίες, στην οποία εικονίζονται κλαδιά με άνθη και πτηνά).\nΣτο δυτικό άκρο της Πλάκας, πάνω σε απόκρημνους βράχους χτίστηκε το 1810 ο ναός της Παναγίας της Κορφιάτισσας. Η τοποθεσία είναι γνωστή ως «Χάλαρα», ενώ ο χώρος μπροστά από το ναό ως «Μάρμαρα», λόγω του ότι η αυλή του ναού είναι στρωμένη με μαρμάρινες επιτύμβιες πλάκες από την παλαιά πόλη.\nΕπισκεπτόμενοι το Γενέσιον της Θεοτόκου ή Παναγία Κορφιάτισσα, εκτός του ότι θα απολαύσετε υπέροχη θέα στο πέλαγος και εκπληκτικό ηλιοβασίλεμα, θα δείτε κειμήλια από τις παλιές εγκαταλελειμμένες εκκλησίες του νησιού, εικόνες κρητοβυζαντινής τέχνης από τις εκκλησίες της Ζεφυρίας, λείψανα αγίων φυλαγμένα σε μικρά ασημένια κιβώτια, το ξυλόγλυπτο, επιχρυσωμένο τέμπλο του ναού, καθώς και τον επιχρυσωμένο επιτάφιο του 1600 από την Παναγιά τη Σκινιώτισσα, ο οποίος είναι φερμένος από τη Σμύρνη.\nΣτο κέντρο του χωριού της Τρυπητής δεσπόζει ο μεγαλοπρεπής ναός του Αγίου Νικολάου. Κτίστηκε το 1888 στη θέση μιας άλλης μικρότερης εκκλησίας, σύμφωνα με το σχέδιο του Αγίου Νικολάου της Σύρου.\nΟ ναός αυτός διαθέτει πλούσιο και αξιόλογο διάκοσμο. Θα δείτε το μαρμάρινο τέμπλο του (του Τήνου μαρμαρογλύπτη Γ. Καπαριά), όμορφα ξυλόγλυπτα, το παλαιό εικονοστάσι του 17ου αιώνα, εικονοστάσι και δεσποτικό του Γ. Ι. Λαουτάρη και άµβωνα του Μηλιού Εµµ. Μαρκαντώνη. Ακόμα μπορείτε να θαυμάσετε σπουδαίες εικόνες του Εμμανοουήλ Σκορδίλη και άλλων καλλιτεχνών της Κρητικής Σχολής, μεταφερμένες από την Παλαιά Χώρα (τη μεσαιωνική πρωτεύουσα του νησιού).\nΤέλος αξίζει να αναφέρουμε πως ο ναός αυτός παρουσιάζει και ένα αρχιτεκτονικό παράδοξο, μιας και λόγω έλλειψης επαρκούς χώρου, το μήκος του είναι μικρότερο από το πλάτος του.\nΤα λεγόμενα και «θαλασσινά Μετέωρα» αποτελούν ένα σύνολο από τεράστιους γκριζόλευκους βράχους μέσα στη θάλασσα, μερικοί από τους οποίους καταλήγουν σε αμμουδιές, σπηλιές και προστατευμένους ορμίσκους για να αγκυροβολήσετε.\nΟργανωμένη παραλία με απλωτή χρυσοκόκκινη αμμουδιά και ρηχά νερά, ιδανική για οικογένειες με μικρά παιδιά. Απέχει 7 χλμ. από τον Αδάμαντα.\nΗ εξαιρετικά δημοφιλής παραλία βρίσκεται κοντά στον ομώνυμο οικισμό. Πρόκειται στην ουσία για δυο παραλίες με πολύχρωμα βότσαλα, κοκκινωπά βράχια και βαθυγάλανα νερά.\nΑγκαλιασμένη από θεόρατους βράχους, στρωμένη με κάτασπρη άμμο και λουσμένη με σμαραγδένια νερά κερδίζει επάξια τον τίτλο της πιο εξωτικής παραλίας της Μήλου. Απέχει περίπου 8 χλμ. από τον Αδάμαντα.\nΣε κοντινή απόσταση από το Τσιγκράδο, πολυσύχναστη και οργανωμένη, διαθέτει ψιλή γκρίζα αμμουδιά και λευκό βοτσαλάκι.\nΔύσκολη στην πρόσβαση, αλλά θα σας ανταμείψει με την ομορφιά της. Ο βράχος σε σχήμα αψίδας μέσα στη θάλασσα, οι σπηλιές, η σκουρόχρωμη άμμος και τα γαλαζοπράσινα νερά συνθέτουν ένα εντυπωσιακό τοπίο.\nΗ παραλία έχει πάρει το όνομά της από το ομώνυμο μοναστήρι. Διαθέτει λευκόχρυση αμμουδιά που χωρίζεται σε τρείς επιμέρους παραλίες, οι οποίες συνδέονται μεταξύ τους με μονοπάτια.\nΗ μεγαλύτερη παραλία του νησιού, με λευκή αμμουδιά και ρηχά γαλανά νερά. Εδώ βρίσκεται και το οργανωμένο camping της Μήλου.\nΑπό την Χιβαδόλιμνη ακολουθώντας τον κεντρικό οδικό άξονα συναντάς την Αγ. Μαρίνα. Έπειτα κατηφορίζεις τον χωματόδρομο προς την θάλασσα και εκεί θα βρεις μια ήσυχη και καταγάλανη παραλία με θέα σε όλο το λιμάνι. Κοντά βρίσκεται και η λιμνοθάλασσα «Ριβάρι».\nΕκτός από αμμώδη παραλία ο Κήπος διαθέτει και λιμανάκι από απ’ όπου ξεκινούν καραβάκια για το Κλέφτικο, καθώς και εστιατόριο και λίγα ενοικιαζόμενα δωμάτια.\nΗ πιο κοντινή παραλία στο λιμάνι του Αδάμαντα με καθαρά νερά και πολλά αλμυρίκια για φυσική σκιά. Διαθέτει μεγάλη αμμουδιά με χρυσόλευκη άμμο και είναι οργανωμένη.\nΒρίσκεται στη δυτική άκρη του κόλπου και η πρόσβαση είναι δυνατή μόνο με σκάφος. Στον Άγιο Δημήτριο θα συναντήσετε καταγάλανα νερά, μια μικρή αμμουδιά και ένα γραφικό ξωκλήσι.\nΩς επισκέπτες του νησιού, μπορείτε να συναντήσετε στην Δυτική Μήλο ένα υπαίθριο μουσείο φυσικής ιστορίας. Βουνοκορφές, μοναχικές ακτές, σπάνια χλωρίδα και πανίδα, αποδημητικά πουλιά και γενικά έναν χώρο απαράμιλλης ομορφιάς, ανέγγιχτο από τις ανθρώπινες και καταστρεπτικές παρεμβάσεις.\nΗ Αχιβαδόλιμνη, ο μεγαλύτερος φυσικός υγρότοπος των Κυκλάδων, κύριος σταθμός μεταναστευτικών πουλιών, ο μαυροπετρίτης, σπάνιο μεταναστευτικό γεράκι, άλλα είδη πουλιών όπως ο Μικροτσικνιάς, η Λιμόζα, ο Καλαμόκιρκος, το Μουστακογλάρονο, ο Ψαραετός και ο Συκοφάγος , η μεσογειακή φώκια που ζει στην ευρύτερη περιοχή της Μήλου, το δάσος οροζοντιόκλαδων κυπαρισσιών που περιλαμβάνει αιωνόβια δέντρα μεγάλης χλωριδικής και αισθητικής αξίας, ένα από τα πιο σπάνια είδη στον πλανήτη: η κόκκινη οχιά Vipera Lebetina ή Μicrovipera Schweizeri , το δυσεύρετο είδος αγριοκάτσικου της Αντίμηλο, καθώς και η σπάνια χλωρίδα των περιοχών αυτών αναγάγουν τη Μήλο σε ένα μέρος μοναδικό.\nΗ χερσαία και παράκτια ζώνη του δυτικού τμήματος της Μήλου ανήκει στο δίκτυο περιοχών NATURA 2000 της Ευρωπαϊκής Ένωσης. Οι περιοχές αυτές χάρη στα σπάνια χαρακτηριστικά τους θωρακίζονται ως «Τόποι Κοινοτικής Σημασίας» και θεσμοθετούνται ως «Ζώνες Ειδικής Διατήρησης» για να διατηρήσουν τη φυσική ισορροπία και τη βιοποικιλότητα των οικοσυστημάτων τους, καθώς και να προστατέψουν τη σπάνια χλωρίδα και πανίδα τους.\nΣυγκεκριμένα, ο Προφήτης Ηλίας και η ευρύτερη περιοχή (με κωδικό GR4220020), η Αντίμηλος και η θαλάσσια παράκτια ζώνη του δυτικού τμήματος του νησιού ( με κωδικό GR4220007), καθώς και η νήσος Πολύαιγος (με κωδικό GR4220006) είναι περιοχές που προστατεύονται με την ένταξη τους στο δίκτυο NATURA, έτσι ώστε να διατηρηθεί ανέπαφη η φυσική τους κληρονομιά.\nΗ Μήλος χάρη στις ηφαιστειακές δραστηριότητες και χάρη στη μετα-ηφαιστειακή υδροθερμική δράση, διαθέτει πολλές ιαματικές πηγές, γνωστές από την αρχαιότητα για τις θεραπευτικές τους ιδιότητες.\nΧαρακτηριστικά, ο Ιπποκράτης αναφέρει στο ‘Ε βιβλίο του «Περί επιδημιών» τη θεραπεία ενός επιφανούς Αθηναίου που έπασχε από δερματοπάθεια στα Λουτρά του Λάκκου στη Μήλου. Επίσης, αναφορά στις ιαματικές πηγές του νησιού γίνεται και από τον Γάλλο καθηγητή της Βοτανικής Pitton de Tournefort στα “περιηγητικά” του κείμενα το 1771.\nΤο νησί διαθέτει πληθώρα θερμών πηγών με διαφορετική θερμοκρασία και σύσταση νερού. Παρακάτω μπορείτε να ενημερωθείτε για τις σημαντικότερες από αυτές:\n– Λουτρά Λάκκου Αδάμαντα\nΘερμοκρασία: 33 – 41 C⁰, ανάλογα με τη στάθμη της θάλασσας και τον καιρό\nΣύσταση: θερμομεταλλικό θειούχο, σιδηρούχο, χλωρονατριούχο\n– Λουτρά Χάρου Αδάμαντα\nΘερμοκρασία: έως 85 C⁰\nΣύσταση: χλωρονατριούχο, αλιπηγές\nΒρίσκονται βόρεια της Αλυκής σε μια χαμηλή σπηλιά με στενή είσοδο. Η πηγή είναι χλωρονατριούχος και εκβάλλει σε λάκκο βάθους ενός μέτρου, γεμάτος με νερό και λάσπη.\nΘερμοκρασία: 28 – 40 C⁰\nΣύσταση: χλωρονατριούχο, ραδιενεργό\nΘερμοκρασία: 65 – 90 C⁰\nΣύσταση: θειούχο, ατμίδες\nΣύσταση: θειούχο, αλιπηγές\n– Τρία Πηγάδια\nΘερμοκρασία: 33 – 41 C⁰\nΤα νερά αυτά βρίσκονται νοτιοδυτικά του εργοστασίου της Δ.Ε.Η. και θεραπεύουν τα αρθριτικά.\nΘερμοκρασία: έως 50 C⁰\nΘερμοκρασία: έως 41 C⁰\nΣτις παραπάνω παραλίες (Αλυκές, Προβατάς, Σκινωπή, Παλιοχώρι, Τρία Πηγάδια, Κάναβα), στα μέρη όπου υπάρχουν θερμές πηγές θα δείτε μέσα στο θαλάσσιο νερό να αναβλύζουν ατμίδες και μπορείτε να απολαύσετε εντελώς δωρεάν το μπάνιο σας όλους τους μήνες του χρόνου.\nΑπό όλες τις θερμές πηγές όμως, η μόνη αξιοποιήσιμη και αναγνωρισμένη ως ιαματική λουτροπηγή ιαματικής σημασίας, είναι αυτή του «Λάκκου» στον Αδάμαντα, στην οποία αναφέρθηκε και ο Ιπποκράτης.\nΤα λουτρά του Λάκκου βρίσκονται στην αριστερή πλευρά του λιμανιού του Αδάμαντα, μέσα σε ένα σπήλαιο 15 μέτρων και έχουν τα εξής χαρακτηριστικά:\nΤα χαρακτηριστικά του ιαματικού νερού του Λάκκου είναι:\nΜε θερμοκρασία νερού 35-41\nΟι θεραπευτικές τους ενδείξεις είναι:\nΝευραλγίες και γενικά παθήσεις των περιφερειακών νεύρων\nΗ ιαματική πηγή του Λάκκου προσφέρει λουτροθεραπείες από 15 Ιουλίου έως 15 Οκτωβρίου, από τις 7πμ έως 1μμ.\nΤηλέφωνο:22873 60100, 22873 60105\nΣτην περιοχή του Αδάμαντα μπορείτε να βρείτε το «Συνεδριακό Κέντρο Μήλου – Γεώργιος Ηλιόπουλος», το οποίο λειτουργεί όλο το χρόνο και μπορεί να φιλοξενήσει μέχρι και 450 συνέδρους.\nΤο συνεδριακό κέντρο «Γεώργιος Ηλιόπουλος» στεγάζεται σε ένα κτίριο πανέμορφης αρχιτεκτονικής, παλιό εργοστάσιο κατεργασίας καολίνης του 1925, το οποίο αναστηλώθηκε με κριτήρια υψηλής αισθητικής και σεβασμό στην βιομηχανική του αρχιτεκτονική.\nΤο Κέντρο είναι κατασκευασμένο και εξοπλισμένο σύμφωνα με τις πλέον σύγχρονες προδιαγραφές και εκτός από τους συνεδριακούς χώρους υπάρχουν γραφεία διοικήσεως, ειδική αίθουσα για τον Τύπο, αίθουσα Internet, και πλήρες ιατρείο, ενώ όλα τα σημεία του που προορίζονται για το κοινό είναι προσβάσιμα σε άτομα με ειδικές ανάγκες. Ο περίβολος του Κέντρου διαθέτει χώρους στάθμευσης 100 οχημάτων και περίφραξη ασφαλείας για διευκόλυνση της εποπτείας του χώρου. Ακόμα, το Συνεδριακό Κέντρο Μήλου διαθέτει άρτια τεχνολογική υποστήριξη, δύο θαλάμους ταυτόχρονης διερμηνείας, τα πλέον σύγχρονα οπτικοακουστικά και τηλεπικοινωνιακά μέσα, καθώς και έμπειρο προσωπικό.\nΓια την κάλυψη των συνεδριακών απαιτήσεων διαθέτει δύο μείζονες λειτουργικούς χώρους, το κεντρικό κτήριο Α, με την κύρια αίθουσα χωρητικότητας, αναλόγως της διατάξεως των καθισμάτων, μέχρι 400 συνέδρους, και ένα παρακείμενο κτήριο Β πολλαπλών χρήσεων, την «ΠΤΕΡΥΓΑ ΕΥΡΙΠΙΔΗ ΜΑΥΡΟΜΜΑΤΗ», όπου, εκτός των βοηθητικών εγκαταστάσεων, διατίθενται και τρεις αίθουσες ( Β1, Β2, Β3 ) πολλαπλών χρήσεων.\nΗ κύρια αίθουσα του κτηρίου Α μπορεί να χωριστεί με κινητό χώρισμα σε δύο ανεξάρτητες και πλήρως ηχομονωμένες αίθουσες (μία για 280 συνέδρους (Α1) και μία άλλη για 120 (Α2)), προσφέροντας έτσι τη δυνατότητα επιλογής μεταξύ ενός μεγάλου ενιαίου χώρου ή δύο μικρότερων ξεχωριστών. Επίσης, η ίδια αίθουσα διαθέτει εξώστη χωρητικότητας 60 ατόμων, ενώ δεν πρέπει να παραλείψουμε πως υπάρχουν δυνατότητες για υπαίθριες εκδηλώσεις σε ένα εξαιρετικά ευχάριστο περιβάλλον.\nΌσον αφορά τις δραστηριότητες του Κέντρου, εκτός από την φιλοξενία συνεδρίων και εκδηλώσεων που οργανώνονται από τρίτους, δίνεται ιδιαίτερη σημασία στον θεσμό «Milos Conferences» (Συναντήσεις της Μήλου), στα πλαίσια του οποίου οργανώνονται συνέδρια σχεδιασμένα για να προσφέρουν κατάλληλο περιβάλλον αλληλεπιδράσεως μεταξύ κλάδων της ακαδημαϊκής κοινότητας και του κόσμου των επιχειρήσεων, με σκοπό την διάχυση της επιστημονικής και τεχνολογικής γνώσης.\nΠρόσθετες δραστηριότητες του Συνεδριακού Κέντρου Μήλου είναι η διοργάνωση μαθημάτων παραδοσιακών τεχνών (π.χ. ψηφιδωτών και κεραμικής) και η φιλοξενία ψυχαγωγικών και μορφωτικών εκδηλώσεων (κινηματογράφος, μουσικές εκδηλώσεις, θεατρικές παραστάσεις, διαλέξεις, πιγκ-πόνγκ κ.ά.).\nΑστυνομικό Τμήμα . 2287021204\nΤουριστική Αστυνομία . 22870 21378\nΤουριστικές Πληροφορίες . 22870 22445\nΑεροδρόμιο Μήλου 2.228702381\nγροτικό Ιατρείο Αδάμαντα . 2287021755\nΠηγή :Με την ευγενική παραχώρηση του Ελληνικού Οργανισμού Τουρισμού www.visitgreece.gr, Δήμος Μήλου-\nφωτο – PhotoPhotis/(Φώτης Ξεινάς) /TTaxidiaMeChroma/ Difno.gr\nΚαλωσορίσατε σε ένα ανώτερο επίπεδο παροχών, υπηρεσιών και φιλοξενίας.Το Milos bay suites βρίσκεται στον Αδάμαντα έναν από τους μεγαλύτερους φυσικούς κόλπους σε όλη τη Μεσόγειο ,κοντά στο λιμάνι της Μήλου σε ιδανική και ήσυχη τοποθεσία μόλις 80μ από τη θάλασσα και 250μ από τη όμορφη, αμμώδη και γεμάτη αρμυρίκια παραλία του Παπικινού.……..περισσότερα εδώ\nΣτόχος μας είναι “… να παρέχουμε στους πελάτες μας τη σωστή θέση την κατάλληλη στιγμή, το αυτοκίνητο που θέλουν στην καλύτερη τιμή!”\nΠαρέχουμε υψηλού επιπέδου υπηρεσίες επαγγελματικής ποιότητας. α. ..…….περισσότερα εδώ\n.Το εστιατόριο-μεζεδοπωλείο Μεθυσμένη Πολιτεία βρίσκεται στην Τρυπητή Μήλου, στον δρόμο προς τις Κατακόμβες.Σε ένα προσεγμένο περιβάλλον, θα απολαύσετε πιάτα ελληνικής κουζίνας, φτιαγμένα με μεράκι, με τα πιο αγνά υλικά.\nΤο πλούσιο μενού περιλαμβάνει μαγειρευτά ελληνικά φαγητάμε ντόπια κρέατα(κόκκορα, …περισσότερα εδώ


Εκλογές 2019: ΦΕΡΧΑΤ ΟΖΓΚΙΟΥΡ Υπ. βουλευτής Ροδόπης με τον ΣΥΡΙΖΑ\nNewsIT / Εκλογες / Εκλογες 2019: ΦΕΡΧΑΤ ΟΖΓΚΙΟΥΡ Υπ. βουλευτης Ροδοπης με τον ΣΥΡΙΖΑ\nΒΟΥΛΕΥΤΙΚΕΣ ΕΚΛΟΓΕΣ 2019 – ΦΕΡΧΑΤ ΟΖΓΚΙΟΥΡ ΥΠΟΨ. ΒΟΥΛΕΥΤΗΣ ΡΟΔΟΠΗΣ ΜΕ ΤΟΝ ΣΥΡΙΖΑ. Αποτελέσματα βουλευτικών εκλογών 2015 και Ευρωεκλογών 2019 στην εκλογική Περιφέρεια Ροδόπης.\nΒΟΥΛΕΥΤΙΚΕΣ ΕΚΛΟΓΕΣ 2019 – ΦΕΡΧΑΤ ΟΖΓΚΙΟΥΡ, Υποψ. βουλευτής Ροδόπης με τον ΣΥΡΙΖΑ. Δείτε τα αποτελέσματα των βουλευτικών εκλογών 2015 και των Ευρωεκλογών 2019 στην εκλογική Περιφέρεια Ροδόπης. Στην τελική ευθεία για τις κρίσιμες βουλευτικές εκλογές στις 7 Ιουλίου 2019, το newsit.gr σας μεταφέρει σε καθημερινή βάση όλες τις πολιτικές εξελίξεις και σας ενημερώνει mε συνεχή ροή για όσα συμβαίνουν σε όλη τη χώρα, λίγα μόλις 24ωρα πριν τις εκλογές της 7ης Ιουλίου 2019. Το newsit.gr, προκειμένου να είστε απόλυτα ενημερωμένοι, σας παρουσιάζει όλους τους υποψήφιους βουλευτές όλων των κομμάτων σε όλες τις εκλογικές Περιφέρειες. Στην εκλογική Περιφέρεια Ροδόπης, στα ψηφοδέλτια, σταυρούς βάζουμε 1, ενώ οι βουλευτές που εκλέγονται είναι 3.


Ανακοίνωσε Στάσιακ η Ξάνθη! - Onsports.gr\nΚώστας Ζοργιός 12 Ιουλίου 2011, 21:14\nΑνακοίνωσε Στάσιακ η Ξάνθη!\nΟ Μίχαλ Στάσιακ πέρασε με επιτυχία τις ιατρικές εξετάσεις και η Ξάνθη ανακοίνωσε το βράδυ της Τρίτης την απόκτησή του.\nΟ 30χρονος Πολωνός στόπερ, για το φλερτ του οποίου με τους Ακρίτες σας ενημέρωσε πρώτο το Onsports το μεσημέρι της Τρίτης, ταξίδεψε το απόγευμα στην Ξάνθη για να περάσει τις καθιερωμένες ιατρικές εξετάσεις. Αφού όλα πήγαν καλά και κρίθηκε… ταύρος, υπέγραψε το νέο του συμβόλαιο με τη Skoda και εν συνεχεία παραχώρησε και τις πρώτες του δηλώσεις.\n«Είμαι πολύ χαρούμενος που υπέγραψα το νέο μου συμβόλαιο στην Skoda Ξάνθη. Θέλω να πετύχουμε τους στόχους μας και να οδηγήσουμε την ομάδα όσο γίνεται ψηλότερα. Γνωρίζω πως πρόκειται για έναν πολύ οργανωμένο σύλλογο και είμαι έτοιμος να ξεκινήσω την προετοιμασία μαζί με τους νέους μου συμπαίκτες», ανέφερε χαρακτηριστικά ο τέως πια αρχηγός της Ζαγκλέμπιε.\nΑξίζει να σημειωθεί ότι ο διεθνής με την Εθνική Πολωνίας (3 συμμετοχές), Στάσιακ θα αγωνιστεί για πρώτη φορά εκτός συνόρων έπειτα από μια μεγάλη καριέρα στην πατρίδα του. Η Ξάνθη θα είναι ο έκτος του «ποδοσφαιρικός» σταθμός μετά τις Βίτζεβ Λοτζ, Ντισκομπόλια, Αμίκα Βρόνκι, Οντρα Βόντισλαβ και Ζαγκλέμπιε. Στην τελευταία αγωνιζόταν από το 2005 και μάλιστα είχε και μεγάλη έφεση στο σκοράρισμα σημειώνοντας σε αυτά τα έξι χρόνια, 16 τέρματα!


Δικαστική παραπομπή για μη εμβολιασμό παιδιού στην Γαλλία - Iatropedia\nΔικαστική παραπομπή για μη εμβολιασμό παιδιού στην Γαλλία\n14 Δεκεμβρίου 2015 | 09:08\nΗ οικογένεια Larère στην Γαλλία παραπέμφθηκε στο Ποινικό Δικαστήριο της πόλης Auxerre με την κατηγορία ότι δεν είχε φροντίσει για τον εμβολιασμό της κόρης της. Η υπόθεση θεωρείται σταθμός στην Γαλλία καθώς έρχεται να δημιουργήσει δεδικασμένο και για άλλες παρόμοιες περιπτώσεις γονέων που αρνούνται να κάνουν τα απαραίτητα εμβόλια στα παιδιά τους.\nΟι Marc και Samia Larère κατηγορήθηκαν από γονέα άλλου παιδιού που είναι και γιατρός για «καταχρηστική άσκηση της γονικής μέριμνας ως προς τις νομικές υποχρεώσεις που είναι άμεσα συνυφασμένες με την υγεία, την ασφάλεια, την ηθικότητα καθώς και την εκπαίδευση του παιδιού».\nΔηλαδή κατηγορήθηκαν για την άρνηση συμμόρφωσής τους με την εμβολιαστική πολιτική της χώρας. Στη Γαλλία, ο εμβολιασμός του παιδιού για τη διφθερίτιδα, την πολιομυελίτιδα και τον τέτανο είναι υποχρεωτικός και η ενδεχόμενη αποχή είναι δυνατόν να στοιχειοθετήσει παράνομη δράση των γονέων.\nΗ κόρη των Marc και Samia Larère, η οποία είναι σήμερα 3 ετών δεν παρουσιάζει κάποιο πρόβλημα υγείας. Παρόλα αυτά ο Εισαγγελέας πρότεινε ποινή φυλάκισης τεσσάρων μηνών, καθώς και πρόστιμο ύψους 500 ευρώ για την αντίθεσή τους στην πολιτική των εμβολίων (γενικώς επιφυλάσσεται ποινή φυλάκισης έως δύο έτη και πρόστιμο έως 30.000 ευρώ). Η δικαστική απόφαση αναμένεται να εκδοθεί εντός του μήνα.\nΠηγή: Εθνική Επιτροπή Βϊοηθικής\nTags: ΕΜΒΟΛΙΑ, ΕΜΒΟΛΙΑΣΜΟΣ


Ο Μίτσελ μας πήρε στυλό, μικρόφωνα και πληκτρολόγια! - Δημήτρης Παπανικολάου | The Experts - Novasports.gr\nΕμείς οι δημοσιογράφοι (κατ΄ άλλους «οι προπονητές των γραφείων») πρέπει να βγάλουμε το καπέλο στον προπονητή του Ολυμπιακού επειδή μας αποδεικνύει διαρκώς ότι η δουλειά μας είναι η μετάδοση της είδησης και τίποτα παραπάνω.\nΤο όποιο σχόλιο την ακολουθεί πρέπει να αφορά τα πραγματικά περιστατικά και μόνο. Τα υπόλοιπα είναι... κορδέλες, γιρλάντες, φρου - φρου κι αρώματα.\nΌταν πιστεύεις στη δουλειά σου και στους ποδοσφαιριστές σου κι όταν κι εκείνοι δείχνουν την ίδια εμπιστοσύνη σε εσένα, τότε μπορείς να κερδίσεις και την Μάντσεστερ Γιουνάιτεντ (όπως πέρυσι) και την πρωταθλήτρια Ισπανίας και φιναλιστ του Τσάμπιονς Λιγκ Ατλέτικο, όπως φέτος.\nΚαι ενδεχομένως και την Γιουβέντους στη συνέχεια.\nΑκόμα κι αν παίζεις με τον μόλις 10 ημερών παίκτη στο Ρέντη, Μιλιβόγεβιτς. Ακόμα κι όταν «κρύβεις» ότι ο Μανιάτης έχει μόλις μία προπόνηση και είναι αμφίβολος, ενώ έχει περισσότερες.\nΑκόμα κι όταν παίζεις ματς υψηλού επιπέδου με 4 νέους παίκτες στην άμυνα, έχοντας βγάλει από την εξίσωση Μανωλά και Αβραάμ (για διαφορετικούς λόγους).\nΑκόμα κι όταν χρησιμοποιείς 90 λεπτά τον Μήτρογλου, ενώ όλοι μουρμουράνε από την εξέδρα γιατί δεν τον αλλάζεις!\nΑκόμα κι όταν κάνεις την αλλαγή του Τσόρι και ένα γήπεδο... ξύνει το κεφάλι του από την απορία ή όταν δίνεις χρόνο συμμετοχής στον Γιαννούλη, που δεν έχει παίξει ούτε φιλικό με τους υπόλοιπους!\nΑκόμα κι όταν παίζεις ακριβώς όπως η Ατλέτικο κι ο αντίπαλος υποχρεώνεται να πάρει την κατοχή στο παιχνίδι, ενώ δεν την θέλει και την φοβάται όπως ο διάβολος το λιβάνι γιατί η φιλοσοφία του είναι διαφορετική.\nΑκόμα κι όταν ουδείς πιστεύει ότι μπορεί να μονταριστεί σε 20 μέρες ομάδα με 17 νέους παίκτες.\nΜπορεί για πολλούς από μας η ποδοσφαιρική σκέψη του Μίτσελ να μοιάζει παρανοϊκή. Μπορεί ακόμα και να θεωρούμε τον Ισπανό προπονητή τυχερό.\nΚανείς όμως, δεν μπορεί να μην υποκλιθεί στη ικανότητά του να επιβάλει τα «θέλω του» στους ποδοσφαιριστές, να κερδίζει τα αποδυτήρια και τελικά να τους πείθει με ευκολία πως αν κάνουν σωστά όσα τους δίδαξε, μπορούν να κερδίσουν οποιοδήποτε αντίπαλο βρουν απέναντί τους.\nΚι επειδή ο κόσμος (κι εμείς μαζί) άρχισε να καταλαβαίνει ότι ο Ισπανός έχει άλλον... αέρα, το «οέ, οέ, οέ Μίτσελ Θεέ» ακούστηκε πιο έντονα από ποτέ προχθές στο Φάληρο.


Sportingbet: Όλες οι αποδόσεις των playoffs της EuroLeague! (30/04)\nΑρχική Άρθρα Στοιχηματικών Sportingbet: Όλες οι αποδόσεις των playoffs της EuroLeague εδώ! (30/04)\nSportingbet: Όλες οι αποδόσεις των playoffs της EuroLeague εδώ! (30/04)\nΜιλάνο και Μπαρτσελόνα θα προσπαθήσουν, στις έδρες των Μπάγερν Μονάχου και Ζενίτ Αγίας Πετρούπολης, να σφραγίσουν το εισιτήριο για το Final 4. Μετά από τρία παιχνίδια, οι σειρές των playoffs της EuroLeague βρίσκονται στο 2-1, με την ισπανική και την ιταλική ομάδα να διατηρούν το προβάδισμα. Τα ματς παίζουν στην Sportingbet!\nΧρονικά, το πρώτο τζάμπολ θα γίνει στην Αγία Πετρούπολη. Στο Game 1 η Ζενίτ «έσπασε» την έδρα της Μπαρτσελόνα, ωστόσο η ομάδα του Σαρούνας Γιασικεβίτσιους νίκησε στο δεύτερο παιχνίδι, ενώ στη συνέχεια επικράτησε και στην έδρα των Ρώσων. Πλέον, στο Game 4 της σειρά έχει το πρώτο… match ball και ενδεχόμενη τρίτη -σερί- νίκη, θα την στείλει στο Final Four της Κολωνίας.\nΟι «μπλαουγκράνα» εκμεταλλευόμενοι την απουσία του σέντερ της Ζενίτ, Αρτούρας Γκουτάιτις και κορυφαίο τον Μπράντον Ντέιβις των 22 πόντων και 8 ριμπάουντ, νίκησαν 70-78 στη «Sibur Arena». Παράλληλα η άμυνα της ομάδας του Σαρούνας Γιασικεβίτσιους, κράτησε σε χαμηλά επίπεδα απόδοσης τον κορυφαίο παίκτη των Ρώσων, Κέβιν Πάνγκος. Ο πόιντ γκαρντ της ομάδας του Τσάβι Πασκουάλ, σε 32 λεπτά συμμετοχής έμεινε στους 10 πόντους με 2/5 δίποντα και 1/4 τρίποντα με 6 λάθη για 6 ασίστ!\nΣτο άλλο ματς της βραδιάς, η Μπάγερν Μονάχου, έπειτα από δύο διαδοχικές ήττες στο Μιλάνο, επικράτησε στην έδρα της (85-79) και πλέον, έχει την ευκαιρία να μεταφέρει τη σειρά στην πρωτεύουσα της Λομβαρδίας.\nΜε MVP τον Βλάντιμιρ Λούτσιτς (27 π., 7 ρ.), οι Βαυαροί κατάφεραν να «ξεκλειδώσουν» την άμυνα των παικτών του Έτορε Μεσίνα. Άξιοι συμπαραστάτες του Σέρβου φόργουορντ οι Μπάλντγουιν και Ζίπσερ των 11 πόντων.\nEuroLeague Playoffs: Διαθέσιμο σε Live Streaming*! |21+ * Ισχύουν όροι & προϋποθέσεις\nΜαρσέιγ - Στρασβούργο σήμερα στην Goalbet με 1000+ ειδικά


Πρόβλημα με την επεξεργασία νέου μηνύματος - XARISETO.GR\nRe: Πρόβλημα με την επεξεργασία νέου μηνύματος\nΔημοσίευση από polvar » 28 Ιαν 2010, 19:37\nΚαι πιστεύω όλοι μας θα ανεχόμασταν μια διαφήμιση στο περιθώριο του xariseto προκειμένου να λειτουργεί όπως πρέπει\nΔημοσίευση από πελοπας » 29 Ιαν 2010, 14:07\nΈχει μπει και καθυστέρηση στην αναζήτηση από την μια σελίδα στην άλλη (π.χ. από την 1η στην 2η σελίδα).\nΣτην αρχή είπα μήπως έτυχε, αλλά αφού επαναλήφθηκε το γεγονός άρα δεν είναι τυχαίο.\nΔημοσίευση από giοrginaa » 29 Ιαν 2010, 14:17\nκαι πολλές φορές όταν πατάμε τη δημοσίευση νέων αγγελιών γράφει προσπαθήστε αργότερα\nΔημοσίευση από πελοπας » 29 Ιαν 2010, 14:20\nΑυτό το είχε από παλιότερα, αν και είναι θέμα ρύθμισης αυτού του χρόνου από τον admin.\nΔημοσίευση από polvar » 29 Ιαν 2010, 14:21\nΟι τρεις τελευταίες παρατηρήσεις μάλλον οφείλονται σε "στενότητα χώρου" στον σέρβερ. Θα μας πει ο admin σε κάποια στιγμή\nΔημοσίευση από giοrginaa » 29 Ιαν 2010, 14:22\nσε μένα τώρα εμφανίσθηκε...και συγκεκριμένα τις 3 τελευταίες μέρες\nΔημοσίευση από πελοπας » 29 Ιαν 2010, 14:24\nΓια 2 τελευταίες παρατηρήσεις, έχει αυξήσει τον χρόνο για αποφυγή spam\nΔημοσίευση από πελοπας » 29 Ιαν 2010, 14:25\ngiorginaa έγραψε: σε μένα τώρα εμφανίσθηκε...και συγκεκριμένα τις 3 τελευταίες μέρες\nΜήπως είναι κάτι καινούριο και ενδεχομένως δεν το έχω αντιληφθεί.\nΔημοσίευση από πελοπας » 29 Ιαν 2010, 14:28\npolvar έγραψε: Οι τρεις τελευταίες παρατηρήσεις μάλλον οφείλονται σε "στενότητα χώρου" στον σέρβερ. Θα μας πει ο admin σε κάποια στιγμή\nΑυτή η απάντηση μου, κόλλαγε σε αυτο το ποστ.\nΑυτά γίνονται όταν δεν δίνεται δυνατότητα επεξεργασίας των ποστ.\nΞαναγράφονται από την αρχή!\nΔημοσίευση από polvar » 29 Ιαν 2010, 19:22\nΈχεις απόλυτο δίκαιο!!\nΑναγκαζόμαστε να βάζουμε εντός quote το post στο οποίο αναφερόμαστε ή το αρχικό μήνυμά μας για να μην προκύψουν παρεξηγήσεις αυτών που γράφουμε. Οπότε τα γραφούμενά μας τελικά πιάνουν περισσότερο χωρο από όσο αν τα γράφαμε μια κι έξω με τις όποιες διορθώσεις.\nΟπότε τι όφελος προκύπτει για τον χώρο του server;\nΆντε κύριε admin, φώτισέ μας λιγάκι


ΓΙΑ ΤΗ ΘΡΗΣΚΕΙΑ / MARX KARL , ENGELS FRIEDRICH\n(. . .) Κείμενα του Καρλ Μαρξ και του Φρίντριχ Ένγκελς στα οποία αναλύεται ο διαχρονικός ρόλος της θρησκείας και της Εκκλησίας στην ανθρώπινη κοινωνία και πως η κριτική και η πάλη κατά της θρησκείας εντάσσονται στην πάλη για τη χειραφέτηση του ανθρώπου από μια κοινωνία που έχει ανάγκη από μια «ανεστραμμένη συνείδηση του κόσμου» (Κ. Μαρξ). Παρά την αναμφισβήτητη πρόοδο της εκκοσμίκευσης και την τεράστια ανάπτυξη της επιστήμης προκύπτουν ξανά τα ερωτήματα: Γιατί η θρησκεία επιβιώνει; Γιατί οι εκκλησίες διατηρούν τη δύναμή τους; Γιατί παρατηρούμε ιστορικές παλινδρομήσεις σ' αυτό το ζήτημα και μάλιστα με ακραίες μορφές; Αυτά και άλλα συναφή ερωτήματα τίθενται, και εμφανίζεται ένα ανανεωμένο ενδιαφέρον για το ζήτημα της θρησκείας, όπως εκφράστηκε και στη χώρα μας με τη σχετική εκδοτική επιτυχία βιβλίων για την αθεΐα. Σ' αυτό το πλαίσιο αναδεικνύονται η επικαιρότητα της έκδοσης των κειμένων του Καρλ Μαρξ και του Φρίντριχ Ένγκελς για τη θρησκεία αλλά και τη διαχρονική αξία της συμβολής τους σ' αυτό το ζήτημα. (ΑΠΟ ΤΗΝ ΠΑΡΟΥΣΙΑΣΗ ΣΤΟ ΟΠΙΣΘΟΦΥΛΛΟ ΤΟΥ ΒΙΒΛΙΟΥ)\nΚωδικός Πολιτείας 2449-0049


Πεκίνο, το Λος Αντζελες της Απω Ανατολής – socialactivism.gr\nΤην πόλη τη δημιούργησαν τον 15ο αιώνα οι Μινγκ. Η σημερινή δεν θυμίζει πλέον σε τίποτε το παλιό πολεοδομικό σχέδιο που βασιζόταν στη λογική του τετραγωνισμού. Δεν έχει καμιά σχέση με την πόλη που είδαν ο Καζαντζάκης, ο Ανρί Μισό, ο Σεν Τζον Περς, ο Αρθουρ Μίλερ, ο Σαρτρ – πόσω μάλλον ο Μάρκο Πόλο (μολονότι για τον τελευταίο υπάρχουν υπόνοιες ότι δεν επισκέφθηκε ποτέ την Κίνα).\nΔεν ξέρω κατά πόσο ισχύει πλέον η παλιά παρατήρηση του Μαλρό στον «Πειρασμό της Δύσεως» ότι «η Ευρώπη θαρρεί πως κατακτάει όλους αυτούς τους νεαρούς που φοράνε τα δικά της ρούχα. Τη μισούν. Από την Ευρώπη περιμένουν αυτό που ο λαός λέει “τα μυστικά της”, δηλαδή τα μέσα για να της αντισταθούν».


Έργα τέχνης στο δημόσιο χώρο | ΤΟ ΠΟΝΤΙΚΙ\n21.1.2018 / ΝΙΚΗΤΑΣ ΧΙΩΤΙΝΗΣ\nΈργα τέχνης στο δημόσιο χώρο\n«Αρχή σοφίας η των ονομάτων επίσκεψις», έλεγε ο Αντισθένης και αν υιοθετούσαμε την ανωτέρω ρήση θα είχαμε αποφύγει πλήθος αποπροσανατολιστικών παρερμηνειών. Δεν υποστηρίζουμε την πιστή ακολουθία των αρχικών σημασιών των λέξεων, αλλά τουλάχιστον ας παρακολουθούμε τις αλλαγές που σημειώθηκαν στο αρχικό τους νόημα, κατανοώντας το πώς και το γιατί.\nΈνα από τα θύματα είναι η λέξη «τέχνη» στα Ελληνικά, ομοίως η γαλλοαγγλική «art». Από τον 18ο με 19ο αιώνα χρησιμοποιείται αυτή η λέξη με διαφορετική σημασία απ’ ότι στους προηγούμενους τουλάχιστον 25 αιώνες, υπεισήλθε έκτοτε και στα λεξικά η διαφορετικής σημασίας λέξη «τεχνική». Στα Ελληνικά, από εποχής Ομήρου, η «τέχνη» προέρχεται εκ του «τίκτω» και σημαίνει την ευφυΐα, και την επιδεξιότητα στην εργασία ή επιτηδειότητα στο χέρι, στον Όμηρο λεγόταν για τον ναυπηγό, για τον μάντη στον Αισχύλο και στον Σοφοκλή. Χρησιμοποιήθηκε και με αρνητική σημασία, δηλώνοντας την πανουργία, ως «δολίη τέχνη». Ομοίως η «art» προήλθε από το λατινικό «ars» που σήμαινε επιδεξιότητα και τρόπο –δηλ. επιτηδειότητα, καθώς και επάγγελμα. Επίσης και η αντίστοιχη γερμανική λέξη «Kunst» φαίνεται να προέρχεται από το «können» που σημαίνει «μπορώ», με τη σημασία της κατοχής γνώσεως και δεξιοτεχνίας-επιτηδειότητας.\nΤην πρωτοκαθεδρία στην κοινωνική εκτίμηση στην αρχαία Ελλάδα είχαν οι «ελεύθερες τέχνες». Αυτές οι τέχνες, που αποτελούσαν από την Ελλάδα μέχρι και τον μεσαίωνα το πρόγραμμα παιδείας των νέων, ήσαν η Γραμματική, η Διαλεκτική, η Ρητορική, η Αριθμητική, η Γεωμετρία, η Αστρονομία και η Μουσική. Από τις «ελεύθερες τέχνες» έπαιρναν κύρος και όσες σχετίζονταν με αυτές, όπως η φιλοσοφία, η ποίηση και όποιες θεωρούσε κανείς κάθε φορά ως σχετιζόμενες. Στον μεσαίωνα αυτές οι «ελεύθερες τέχνες» χωρίστηκαν στο Trivium με τις τρείς ανωτέρω γλωσσικές επιστήμες και στο Quadrivium με τις ανωτέρω τέσσερεις μαθηματικές επιστήμες. Μόλις στην Αναγέννηση η ζωγραφική, μετά τις σκέψεις του Alberti και του Leonardo, έγινε αποδεκτή ως ανήκουσα και αυτή στις «ελεύθερες τέχνες», καθ’ όσον προϋποθέτει σύνθετες επιστημονικές γνώσεις.\nΑπό τον 18ο-19ο όμως αιώνα και εξής, ο όρος «τέχνη» άρχισε να σημαίνει αποκλειστικά τη ζωγραφική, τη γλυπτική, τη μουσική, το θέατρο και ότι άλλο εμείς σήμερα αποκαλούμε τέχνη, όπου βεβαίως και εδώ παρουσιάζονται διχογνωμίες. Η γιαγιά μας, π.χ., όταν μας έλεγε «μάθε τέχνη κι’ άστηνε» δεν εννοούσε μάθε ζωγραφική ή κεραμοποιία. Εν πάση περιπτώσει, σημασία δεν έχει τόσο η αλλαγή σημαινομένου της λέξεως «τέχνη», όσο η άγνοιά μας γι’ αυτήν την αλλαγή.\nΑν επικεντρωθούμε λοιπόν αρχικώς στο λόγο ύπαρξης και ιδιαιτέρου κύρους των τεχνών λόγου και των μαθηματικών τεχνών και εξετάσουμε τους στόχους αυτών των επιστημών, θα δούμε πως κύριος στόχος των τεχνών αυτών, που είχαν την πρωτοκαθεδρία στη συνείδηση των κοινωνιών, υπήρξε η ερμηνεία του Κόσμου και η ενίσχυση της παρουσίας του ανθρώπου μέσα σε αυτόν, με την πρόσδοση σε αυτόν υπαρξιακής θέσης και ρόλου. Τα έργα που σήμερα αποκαλούμε «τέχνη», δεν ήσαν παρά οι αισθητικοποιήσεις αυτών των προσπαθειών του – εξ’ ου και η «αισθητική» όπως πρωτοεμφανίσθηκε ως όρος/κλάδος της φιλοσοφίας, στα μέσα του 18ου αιώνα από τον θεολόγο και φιλόσοφο A.Baumgarden. Αυτή η «αισθητική» είχε ως στόχο την «ενοποίηση σε συστηματική επιστήμη των κανόνων του κάλλους», όπως έλεγε ο ίδιος ο Baumgarden, με κυριότερη την υποστήριξη πως το «κάλλος» έχει γνωστική διάσταση ή αλλιώς πως το «κάλλος» είναι η αισθητή μορφή της Αλήθειας.\nΗ Τέχνη με άλλα λόγια, υπήρξε το μέσον αναζήτησης αυτής της Αλήθειας. Με επιδίωξη να κάνει ορατές υπερεμπειρικές και υπερπροσωπικές υπαρξιακές πραγματικότητες. Είναι προφανές πως η διολίσθηση της έννοιας της Τέχνης σε αυτό που σήμερα αποκαλούμε Τέχνη, συνέβη από τον 18ο αιώνα και εξής, όπου η επικράτηση της νεωτερικής φιλοσοφικής πρότασης είχε αποστερήσει από τον άνθρωπο κάθε εμβέλεια ευρύτερη της λεγόμενης φυσικής του ζωής και αυτή η ευρύτερη εμβέλειά του αναζητείτο σε έργα της (νέας πλέον) Τέχνης. Τα έργα Τέχνης στους δημόσιους χώρους προς αυτό απέβλεπαν. Σε μεγάλο βαθμό το πετύχαιναν, όπως παλαιότερα. Μη ξεχνάμε πως στα προ-νεωτερικά χρόνια, τα έργα Τέχνης ήταν τα best sellers των εποχών τους. Συλλογικό στόχο ικανοποιούσαν οι Πυραμίδες, η Ακρόπολις των Αθηνών και η Αγία Σοφία, αλλά και τα αγάλματα που σημασιοδοτούσαν τους κοινόχρηστους χώρους. Θρυλείται πως ο αγαλματοποιός (όρος Αριστοτέλη) Σκόπας κρυβόταν πίσω από τα έργα του για να ακούσει τη γνώμη του κόσμου και μετά να πάει να τα διορθώσει.\nΤο θέμα ενός κάποιου ακριβέστερου ορισμού της Τέχνης πάντως, παραμένει έκτοτε ασαφές, καθόσον οι κοινωνίες σήμερα στερούνται υπαρξιακών βεβαιοτήτων και υπαρξιακών συλλογικών στόχων. Έτσι, ο κάθε «ελεύθερος σκοπευτής» Τέχνης, προτείνει νέες ιδέες και αναζητά υπαρξιακά θεμέλια, στην καλλίτερη περίπτωση ενταγμένος σε κάποιο πνευματικό κίνημα –όλα τα μανιφέστα των καλλιτεχνικών κινημάτων του 20ου αιώνα ήσαν κατ’ ουσίαν φιλοσοφικές προτάσεις, ενώ στη χειρότερη, συμμετέχει στο παιχνίδι του εφήμερου, ενταγμένος σε νεωτερικές χίμαιρες ή σε εμπορικά τερτίπια. Έτσι, είναι ζήτημα δυσεπίλυτο το αν αυτά που κάνει, ιδιαιτέρως όταν σημασιοδοτούν δημόσιους χώρους, πραγματικά απηχούν συλλογικούς στόχους ή αποτελούν φιλοσοφικές προτάσεις άξιες λόγου. Στη Γαλλία π.χ., φροντίζουν γι’ αυτό, όταν σοβαρές φιλοσοφικές συζητήσεις προηγούνται των μεγάλων αρχιτεκτονικών έργων του Παρισιού –παλαιότερα ο Le Corbusier έλεγε πως «το σπίτι είναι μια μηχανή του κατοικείν» σήμερα κατάλαβαν πως «η αρχιτεκτονική είναι μια μηχανή Σκέψης» και αυτό κάνουν.\nΤο μεγαλύτερο πρόβλημα σήμερα, είναι ότι, όπως έλεγε ο Σαββόπουλος, «οι παλιές ιδέες, οι παλιές αγάπες, γίνανε παιχνίδι στα χέρια των παιδιών», συμπεριλαμβανομένων και των κριτικών τέχνης, που αυτοχρίζονται ειδικότεροι όλων των υπολοίπων ή προωθούνται ως τέτοιοι. Αλλά αυτό απαιτεί ιδιαίτερη εξέταση που δεν είναι του παρόντος. Σίγουρα πάντως οι απόψεις «η Τέχνη για την Τέχνη» ή το «για να εκτιμήσεις το έργο τέχνης πρέπει να είσαι μορφωμένος και ειδικός», είναι απολύτως αμόρφωτες και ανιστόρητες. Ομοίως και η άκριτη πίστη μας στον «καλλιτέχνη». Δεν είναι θεοί που πρέπει να ενσκήπτουμε στις προτάσεις τους ως αποκαλυπτικές ανώτερων Αληθειών, ουδέποτε υπήρξαν οι καλλιτέχνες κάτι τέτοιο. Παραγγελίες έπαιρναν και μετέφεραν εντέχνως τα νοήματα που τους όριζαν, είτε αυτοί που παράγγελναν τα έργα, είτε τα πνευματικά κινήματα στα οποία ήσαν ενταγμένοι . Δεν αμφιβάλω για την άποψη του Bergson πως από το «απρόβλεπτο και ακαθόριστο της καλλιτεχνικής στιγμής» μπορεί να προσεγγιστούν ανώτερες Αλήθειες, αλλά μη το παρακάνουμε.\nΌπως έγινε φανερό, τα ανωτέρω εγράφησαν επί τη ευκαιρία τους κόκκινου αγάλματος του Φαλήρου. Από τη συνολικότερη σύγχυση πάντως, ενοχλούμαι περισσότερο από τους «τζιχαντιστές» που το βανδάλισαν.\nΜέΡΑ25: Γιατί θα καταψηφίσουμε το σχέδιο νόμου για τους Έλληνες του...


Συλλαλητήριο για τον Παύλο Φύσσα,τι φοβάται η ΕΛ.ΑΣ | Ελλάδα Ειδήσεις\nΣυλλαλητήριο για τον Παύλο Φύσσα,τι φοβάται η ΕΛ.ΑΣ\nΑυτή την ώρα στην Πλατεία Συντάγματος έχουν δώσει ραντεβού … 22 συλλογικοτήτες, φοιτητικοί εκπαιδευτικοί σύλλογοι και μεταναστευτικές κοινότητες.\nΓΡΑΦΕΙ: THETOC TEAM published 16 Σεπ. 17 (18:17)\nΜε συλλαλητήριο στο Σύνταγμα και πορεία προς τα κεντρικά γραφεία της Χρυσής Αυγής στη λεωφόρο Μεσογείων, ξεκινούν σήμερα Σάββατο οι εκδηλώσεις στη μνήμη του Παύλου Φύσσα, με αφορμή τη συμπλήρωση τεσσάρων χρόνων από τη δολοφονία του.\nΣτην αστυνομία έχει σημάνει συναγερμός καθώς φοβούνται επεισόδια ενδεχομένως και έξω από την αμερικανική πρεσβεία.\n«Βγήκαμε χιλιάδες στους δρόμους για να διαδηλώσουμε κατά της Χρυσής Αυγής και να ζητήσουμε να κλείσουν τα γραφεία της σε όλη την Ελλάδα, που αποτελούν ορμητήριο των νεοναζί. Συμπληρώνονται 4 χρόνια από τη δολοφονία του Παύλου Φύσσα. Πρέπει να ολοκληρωθεί η δίκη της Χρυσής Αυγής και να πάνε φυλακή οι νεοναζί» ανέφερε ο επικεφαλής της ΚΕΕΡΦΑ Πέτρος Κωνσταντίνου και επισήμανε: «Θέλουμε να κυριαρχήσει η ελπίδα και ο τρόμος».\nΚατά τη διάρκεια των συσκέψεων στο Αρχηγείο της ΕΛ.ΑΣ. και τη Γενική Αστυνομική Διεύθυνσης Αττικής, για τον σχεδιασμό των μέτρων ασφαλείας των εκδηλώσεων, οι επικεφαλής αξιωματικοί αποφάσισαν την συμμετοχή περίπου 1.500 αστυνομικών και μέτρα τύπου… Εμμανουέλ Μακρόν!\nΤη Δευτέρα 18 Σεπτεμβρίου θα πραγματοποιηθεί συγκέντρωση στο μνημείο της δολοφονίας του Παύλου Φύσσα, στο Κερατσίνι.\nΘα ακολουθήσει πορεία μέσα από τις γειτονιές του Κερατσινίου και της Δραπετσώνας, η οποία θα καταλήξει στο Καστράκι Δραπετσώνας, απέναντι από την πύλη Ε2 στο λιμάνι του Πειραιά.\nΣτο συγκεκριμένο χώρο θα γίνει στις 8 μ.μ. με ελεύθερη είσοδο, συναυλία ενημέρωσης και στήριξης για τη δίκη κατά της Χ.Α. στη μνήμη του Παύλου Φύσσα, με διοργάνωση από την οικογένειά του, υπό τον τίτλο «4 Χρόνια χωρίς τον Παύλο - «Πώς ανέχεσαι ΝΑΖεΙς μαζί τους?»\nΕΠΙΔΕΙΝΩΣΗ ΤΟΥ ΚΑΙΡΟΥ 23&nbspΙαν&nbsp2021 |&nbsp21:57


Πολυτεχνείο – Μεγαλειώδης πορεία με μαζική συμμετοχή – Τα μηνύματα & οι συμβολισμοί | MEGA TV\nΠολυτεχνείο – Μεγαλειώδης πορεία με μαζική συμμετοχή – Τα μηνύματα & οι συμβολισμοί\n<iframe src="https://www.megatv.com/embed/?p=2020540687" frameborder="0" allow="accelerometer; autoplay; encrypted-media; gyroscope; picture-in-picture" allowfullscreen scrolling="no" width="560" height="315"></iframe>\n17.11.2021 | 19:51 Eνσωμάτωση\nΜεγαλειώδης ήταν η πορεία για την 48η επέτειο από την εξέγερση του Πολυτεχνείου, με φοιτητικούς συλλόγους αλλά και πολίτες να δίνουν το παρών με σύνθημα «48 Νοέμβρηδες μετά η συλλογική μνήμη παραμένει ζωντανή».\nΦόρο τιμής στους αγωνιστές και τα θύματα του Πολυτεχνείου αποτίουν για τρίτη συνεχόμενη μέρα πλήθος πολιτών και συλλογικοτήτων.\nΑπό το πρωί της Τετάρτης πολίτες κάθε ηλικίας, πολιτικά πρόσωπα, συνδικαλιστές επισκέπτονταν συνεχώς τον ιστορικό χώρο της Εξέγερσης για να αφήσουν ένα λουλούδι στο Μνημείο.\nΚατέθεσε στεφάνι η ΠτΔ\nΠεζή έφτασε στο Πολυτεχνείο η Κατερίνα Σακελλαροπούλου προκειμένου να καταθέσει στεφάνι στο μνημείο των πεσόντων Ηρώων.\nΗ Πρόεδρος της Δημοκρατίας μπήκε στον χώρο όπου βρίσκονταν φοιτητές που φώναζαν συνθήματα, κατέθεσε το στεφάνι της και αποχώρησε πάλι πεζή χωρίς να κάνει καμία δήλωση.\nΜητσοτάκης – Οι λέξεις «Ψωμί-Παιδεία-Ελευθερία» εμπνέουν μία νέα & ισχυρή Ελλάδα\n«Από την ιστορική εξέγερση του Πολυτεχνείου εμπνεόμαστε και τολμούμε. Συλλογιζόμαστε και προχωρούμε!», ανέφερε σε μήνυμά του ο πρωθυπουργός, Κυριάκος Μητσοτάκης, για τα 48 χρόνια από την ημέρα που οι φοιτητές κατέλαβαν το Πολυτεχνείο και πάλεψαν για τη δημοκρατία και τη πτώση της Χούντας, περνώντας στην ιστορία ως ήρωες.\nΌπως είπε ο πρωθυπουργός, «τα μηνύματα εκείνων των μεγάλων στιγμών μετατρέπονται, σήμερα, σε καθημερινό προσανατολισμό προς μία ασφαλή Δημοκρατία. Που βαθαίνει τον χαρακτήρα της και απλώνει τα δικαιώματα του πολίτη. Δεν νοσταλγούμε γερασμένα συνθήματα, αλλά υλοποιούμε ζωντανά αιτήματα. Χτίζοντας μία οικονομία, που αυξάνει την ευημερία όλων, σεβόμενη το περιβάλλον. Μια Παιδεία, που προσφέρει εργασία και πρόοδο. Και μία δυναμική κοινωνία, που δεν αφήνει κανέναν πίσω».\nΕνός λεπτού σιγή στην Ολομέλεια της Βουλής\nΕνός λεπτού σιγή στην μνήμη των αγωνιστών και των θυμάτων της εξέγερσης του Πολυτεχνείου και της Δημοκρατίας τήρησε η Ολομέλεια της Βουλής των Ελλήνων.\nΤην καταδίκη του για την παρεμπόδιση της αντιπροσωπείας της Βουλής να καταθέσει στεφάνι στο Πολυτεχνείο, εξέφρασε ο πρόεδρος της Βουλής Κωνσταντίνος Τασούλας και εκπρόσωποι των κομμάτων.\n«Τιμούμε και φέτος την εξέγερση του Νοέμβρη, τους διαχρονικούς αγώνες της νέας γενιάς για δημοκρατία, κοινωνική δικαιοσύνη και προκοπή στον τόπο μας», υπογράμμισε ο πρόεδρος του ΣΥΡΙΖΑ Αλέξης Τσίπρας, ο οποίος συμμετείχε στην πορεία για την επέτειο του Πολυτεχνείου, ως επικεφαλής του μπλοκ του ΣΥΡΙΖΑ.\n«Σήμερα, 48 χρόνια μετά, οι αγώνες αυτοί παραμένουν επίκαιροι, όταν μια συντηρητική, ακραία συντηρητική πολιτική, στοχεύει για άλλη μια φορά την νέα γενιά», σημείωσε ο Αλέξης Τσίπρας.\nΟ αρχηγός της αξιωματικής αντιπολίτευσης κατηγόρησε την κυβέρνηση ότι «της στερεί δικαιώματα, της βάζει φραγμούς στη γνώση και στη μόρφωση, δημιουργεί συνθήκες εργασιακού μεσαίωνα και τους στερεί και τα δημοκρατικά τους δικαιώματα σε ένα πλαίσιο αυταρχισμού».\nΚουτσούμπας – Το Πολυτεχνείο επιβεβαιώνει ότι «μόνο ο λαός μπορεί να σώσει το λαό»\nΣτην επικαιρότητα των μηνυμάτων της εξέγερσης του Πολυτεχνείου αναφέρθηκε ο γραμματέας του ΚΚΕ Δημήτρης Κουτσούμπας κατά την παρουσία του στην πορεία προς την αμερικανική πρεσβεία, τονίζοντας πως επιβεβαιώνουν ότι μόνο ο λαός μπορεί να σώσει τον λαό.\n«Τα μηνύματα της εξέγερσης του Πολυτεχνείου είναι επίκαιρα και σήμερα, ακριβώς γιατί τόσο η αστική δικτατορία που υπήρχε το ’73, όσο και η αστική δημοκρατία που την αντικατέστησε μετά το ’74, υπηρετούν και εκφράζουν τα συμφέροντα του μονοπωλιακού κεφαλαίου και των ιμπεριαλιστικών συμμαχιών των ΗΠΑ και του ΝΑΤΟ, επιβεβαιώνουν ότι μόνο ο λαός μπορεί να σώσει τον λαό».\nΣτην πορεία η Μάγδα Φύσσα\nΠαρούσα στην πορεία του Πολυτεχνείου προς την αμερικανική πρεσβεία ήταν και η Μάγδα Φύσσα.\nΟ φωτογραφικός φακός κατέγραψε την στιγμή που η μητέρα του δολοφονημένου Παύλου Φύσσα φτάνει σε ένα πανό με το σύνθημα «Ο Παύλος ζει, Τσακίστε τους Ναζί» και αγγίζει το σκίτσο του προσώπου του γιου της σε αυτό.\nΣτην πορεία με πανό η οικογένεια του Σαμπάνη\nΤο παρών στην πορεία του Πολυτεχνείου έδωσε και η οικογένεια του Νίκου Σαμπάνη, ο οποίος έχασε τη ζωή του από πυρά αστυνομικών κατά το πρόσφατο αιματηρό περιστατικό στο Πέραμα.\nΗ οικογένεια του Νίκου Σαμπάνη κρατούσε ένα πανό με τη φωτογραφία του και το σύνθημα «Δικαιοσύνη για τον Νίκο».\nΣτις εκδηλώσεις για την επέτειο η Ολλανδή δημοσιογράφος\nΣτην πορεία για την 48η επέτειο του Πολυτεχνείου έδωσε το παρών σήμερα η Ingeborg Beugel, η Ολλανδή δημοσιογράφος, η οποία έγινε γνωστή επειδή προκάλεσε την έντονη αντίδραση του Κυριάκου Μητσοτάκη κατά τη διάρκεια της συνέντευξης Τύπου στο Μέγαρο Μαξίμου με την ερώτησή περί «βάρβαρων επαναπροωθήσεων».\nΗ ίδια εμφανίστηκε φορώντας το κόκκινο καπέλο της, το οποίο μάλιστα όπως είπε σε συνέντευξή της σε ολλανδικό Μέσο, έχει γίνει σύμβολο.\nΔρακόντεια μέτρα ασφαλείας – Το σχέδιο της ΕΛ.ΑΣ\nΠερίπου 6.000 αστυνομικοί βρίσκονται επί ποδός για τη μεγάλη πορεία της επετείου του Πολυτεχνείου. Σε αστυνομικό κλοιό βρίσκονται τα πανεπιστημιακά ιδρύματα καθώς κρίνεται ιδιαίτερα σημαντικό να αποφευχθούν καταλήψεις.\nΈχουν αυξηθεί οι περιπολίες γύρω από αστυνομικούς στόχους, καθώς κανείς δεν μπορεί να αποκλείσει καταδρομικές επιθέσεις μέχρι να φτάσει η Τετάρτη, ημέρα του εορτασμού και της πορείας μνήμης. Σε συναγερμό βρίσκεται η Αστυνομία για πληροφορίες που αφορούν σημεία που αποθηκεύονται μολότοφ.\nΣτο επιχειρησιακό σχέδιο της αστυνομίας, περιλαμβάνονται προληπτικοί έλεγχοι τόσο ατόμων, οι οποίοι θα καταλήγουν σε προσαγωγές ή συλλήψεις εάν κριθεί αναγκαίο, αλλά και κτιρίων που ενδεχομένως να χρησιμοποιηθούν ως ορμητήρια για επεισόδια και επιθέσεις εναντίον αστυνομικών.\nΟι εντολές της ηγεσίας της ΕΛ.ΑΣ. περιλαμβάνουν, επίσης, αυξημένα μέτρα σε Αστυνομικά Τμήματα, ενώ έχουν δοθεί σαφείς οδηγίες για αυξημένα μέτρα αυτοπροστασίας των αστυνομικών που πραγματοποιούν περιπολίες, υπό τον φόβο επιθέσεων σε βάρος τους.\nΈκαψαν τη σημαία των ΗΠΑ έξω από την πρεσβεία\nΟι εκδηλώσεις ολοκληρώθηκαν με την καθιερωμένη πορεία στην πρεσβεία των ΗΠΑ, όπου έδωσε βροντερό «παρών» πλήθος κόσμου.\nΤην ώρα που έφτασαν τα μπλοκ του ΚΚΕ έξω από την αμερικανική πρεσβεία, διαδηλωτές έκαψαν συμβολικά τη σημαία των ΗΠΑ.\nΟι διαδηλωτές φώναζαν αντιαμερικανικά και αντιπολεμικά συνθήματα, όπως «Αμερικάνοι, φονιάδες των Λαών», «Εμπρός Λαέ μην σκύβεις το κεφάλι, ο μόνος δρόμος είναι αντίσταση και πάλη».


Πότε θα συζητηθούν οι αιτήσεις απόσπασης από ΠΥΣΔΕ σε ΠΥΣΔΕ\nΠΑΙΔΕΙΑ 30/06/2017 - 17:28 | Author: Newsroom\nΈγιναν δεκτές 5 αιτήσεις παραίτησης εκπαιδευτικών για σοβαρούς λόγους υγείας ή για σοβαρούς οικογενειακούς λόγους.\nΙκανοποιήθηκαν 2 αιτήσεις απόσπασης εκπαιδευτικών στο σχολείο Ευρωπαϊκής Παιδείας Ηρακλείου Κρήτης για τα σχολικά έτη 2017-2018 και 2018-2019. Αρχικά υποβλήθηκαν 9 αιτήσεις και οι τυπικές προϋποθέσεις πληρούνται από τις 4.\nΕγκρίθηκε παράταση απόσπασης εκπαιδευτικού ως εμπειρογνώμονα στην Ε.Ε.\nΈγιναν δεκτές οι αποσπάσεις 6 εκπαιδευτικών για το σχολικό έτος 2017-2018 στο Ιδιωτικό Γυμνάσιο αρμενικός Κυανούς Σταυρός. Οι αρχικές αιτήσεις ήταν 8.\nΈγινε δεκτή 1 ένσταση εκπαιδευτικού μετά από εισήγηση της Καλλιτεχνικής επιτροπής επί των μεταθέσεων στα Μουσικά Σχολεία έτους 2017. Για το ίδιο θέμα απορρίφθηκε 1 ένσταση. Παράλληλα απορρίφθηκε 1 ένσταση επί των μεταθέσεων στα Μουσικά έτους 2016.\nΑπορρίφθηκε 1 ένσταση εκπαιδευτικού για τις μεταθέσεις από ΠΥΣΔΕ σε ΠΥΣΔΕ λόγω αναδρομικού διορισμού.\nΑπορρίφθηκε 1 αίτηση απόσπασης σε Μουσικό Σχολείο λόγω αναδρομικού διορισμού.\nΑποδεσμεύτηκαν 12 εκπαιδευτικοί για μετάταξη σε θέσεις ΕΔΙΠ των ΑΕΙ-ΤΕΙ.\nΣυζητήθηκαν 9 αιτήσεις αποδέσμευσης εκπαιδευτικών για μετάταξη σε δημόσιες υπηρεσίες και ΝΠΔΔ. Για το ίδιο ζήτημα έγιναν δεκτές 4 ανακλήσεις αιτήσεων μετάταξης και απορρίφθηκε 1 ένσταση.\nΣας υπενθυμίζουμε ότι σήμερα λήγει η προθεσμία υποβολής αιτήσεων απόσπασης εκπαιδευτικών κλάδου ΠΕ19/20 για 20 θέσεις σε δομές του Υπουργείου Παιδείας.\nΠαράλληλα στις 3/7/2017 λήγει η προθεσμία υποβολής αιτήσεων απόσπασης εκπαιδευτικών στο εξωτερικό.\nΟι αιτήσεις απόσπασης από ΠΥΣΔΕ σε ΠΥΣΔΕ θα συζητηθούν το διάστημα μετά τις 14 Ιουλίου.\nΟι ανακοινώσεις για τις αποσπάσεις σε φορείς προηγούνται της ανακοίνωσης των αποσπάσεων σε ΠΥΣΔΕ/ΠΥΣΠΕ.


ANTIMAMALO: Η διαπλοκή των άλλων\nΗ διαπλοκή των άλλων\nΟλοι συμφωνούμε ότι η διαπλοκή είναι επιβλαβής για την κοινωνία και φθοροποιός για την οικονομία. Αποτελεί μια μορφή διαφθοράς και στρεβλώνει τον αναγκαίο ανταγωνισμό στην αγορά. Είναι διαφθορά γιατί πολιτικοί και κόμματα χρησιμοποιούν, διά υπερτιμολογήσεων σε έργα ή προμήθειες του Δημοσίου, τα λεφτά των φορολογουμένων για να έχουν ευνοϊκή προβολή από τα ΜΜΕ. Στρεβλώνει τον ανταγωνισμό διότι αν κάποιος επιχειρηματίας έχει μια καλύτερη ή φθηνότερη ιδέα για κάποιο έργο ή προμήθεια του Δημοσίου, δεν θα προτιμηθεί επειδή δεν έχει τα Μέσα για να προβάλει εκείνους που αποφασίζουν.\nΕίναι λοιπόν θεάρεστο έργο η καταπολέμηση της διαπλοκής και μπράβο στις κυβερνήσεις που την επιχειρούν. Μόνο που και η διαπλοκή είναι σαν το ταγκό. Χρειάζεται δύο. Δεν διαπλέκονται μόνοι τους οι επιχειρηματίες. Διαπλέκονται και οι πολιτικοί και οι δημόσιοι λειτουργοί.\nΤο πρόβλημα και με την κυβέρνηση του κ. Κώστα Καραμανλή, που έκανε το μεγάλο «ντου» με τον βασικό μέτοχο κατά της διαπλοκής, και με την κυβέρνηση του κ. Αλέξη Τσίπρα, που δηλώνει ότι «θα περιορίσει τις άδειες της ραδιοτηλεόρασης για να πλήξει τη διαπλοκή», είναι ότι στοχεύουν στη λάθος πλευρά της εξίσωσης. Προσθέτουν ρυθμίσεις στην αγορά και αφήνουν στο απυρόβλητο, τη δική τους πλευρά ή –ακόμη χειρότερα– ενισχύουν το φαινόμενο. Κατ’ αρχάς, προσθέτουν πολυπλοκότητα, η οποία είναι φυτώριο για περισσότερη διαφθορά και διαπλοκή. Επιπλέον προσθέτουν γραφειοκρατία: την εποχή του βασικού μετόχου όλοι οι επιχειρηματίες έπρεπε να καταθέσουν χαρτιά για να αποδείξουν ότι δεν είναι ελέφαντες ή καναλάρχες. Γενικώς, όσο πιο φλογερό είναι το ηθικό κήρυγμα τόσο περισσότερο πρέπει να κουμπωνόμαστε. Το θέμα λοιπόν δεν είναι η ρύθμιση των ΜΜΕ, για να καταπολεμηθεί η διαπλοκή, αλλά η ελαχιστοποίησης των δυνατοτήτων διαπλοκής. Αυτό σημαίνει κατ’ αρχάς μικρότερο κράτος. Κακά τα ψέματα: όποιος διαχειρίζεται ξένα λεφτά δεν τα υπολογίζει. Από την άλλη πλευρά, όσους νόμους και διατάγματα κι αν ψηφίσει η Βουλή, τα λεφτά είναι τόσα πολλά, που πάντα βρίσκεται τρύπα για να τα καταχραστεί κάποιος. Οσο, δε, μεγαλώνει το ρυθμιστικό πλαίσιο, και συνεπώς γίνεται πολυπλοκότερο, τόσο αυξάνουν και οι τρύπες. Οι ποινές –όπως έδειξε και η εμπειρία των κομμουνιστικών καθεστώτων– δεν διορθώνουν το πρόβλημα. Επειδή αυξάνουν το ρίσκο, μεγαλώνει το ύψος του ανταλλάγματος.\nΟμως υπάρχουν τομείς που το κράτος αναγκαστικά θα κάνει προμήθειες και έργα. Εκεί εκ των πραγμάτων θα υπάρξουν διαπλοκή και διαφθορά. Αυτή όμως μπορεί να περιοριστεί σε μεγάλο βαθμό από εργαλεία λογοδοσίας και ηλεκτρονικής διαφάνειας. Η «Δι@ύγεια» το αποδεικνύει.\nΣήμερα, όμως, έχουμε στην ίδια κυβέρνηση τον κ. Νίκο Παππά, ο οποίος δηλώνει ότι περιορίζει τις άδειες για να καταπολεμήσει τη διαπλοκή, και τον κ. Χρήστο Σπίρτζη, ο οποίος εξαιρεί μέχρι το 2017 τα δημόσια έργα από το Εθνικό Σύστημα Ηλεκτρονικών Δημοσίων Συμβάσεων (ΕΣΗΔΗΣ). Μπίνγκο! Με ένα σμπάρο δύο τρυγόνια.\nΗ κυβέρνηση δεν θέλει να καταπολεμήσει τη διαπλοκή γι’ αυτό και αναβάλλει την ηλεκτρονική διαφάνεια των έργων. Περιορίζοντας όμως τις άδειες, απλώς κάνει υψηλότερα τα πολιτικά ή/και οικονομικά ανταλλάγματα. «Είναι η δική μας διαπλοκή, ανόητε», που θα ’λεγε και κάποιος...\nΑναρτήθηκε από ΑΕΡΙΚΟ στις 6:11 μ.μ.\n10000 |Δέκα χιλιάδες| ασυνόδευτα προσφυγόπουλα/ πα...\nΔιπλή καταιγίδα στον ορίζοντα\nΚαι ηλίθιοι και απατεώνες..\nΟ Λογιστής με τη «γραβάτα» !!!\nΠληροφορίες για διορισμό του συντρόφου της Σβίγκου...\nTo μήνυμα του Αρκά για την σφαγή των “ελεύθερων” ε...\nοι σκοτεινές πλευρές\nΗ Ευρώπη μπροστά σε ιστορικό σταυροδρόμι\nΗ χώρα της «γκρίζας» ζώνης\nΤα κατά συνθήκην ψεύδη για τους αγρότες\nΟ χουλιγκανικός λαϊκισμός\nΣτα βήματα του Ιουνίου: δεύτερη φορά ανερμάτιστη δ...\nΜια νέα οικονομία γεννιέται\nΚαθηλωμένος στην αλαζονική του καφρίλα!\nΚαθηλωμένοι στον Λαζόπουλο\nΠραγματιστές και παραμυθιασμένοι\nΜέσα στα ερείπια πορευόμαστε\nΟταν το σώμα κλαίει\nΓράμμα στον Τσίπρα: Γίνε Ηγέτης αλλιώς ξεκουμπίσου...


Θα ανοίξει η Ευρώπη τα σύνορα για όλους τους Ουκρανούς; - Νέα της Αθήνας\nΠοιοι Ουκρανοί θα μπορούν να ταξιδέψουν σε όλη την Ευρώπη μετά το άνοιγμα των συνόρων; Χθες, ένα σχετικό σήμα ακούστηκε από τον επικεφαλής της Ευρωπαϊκής Επιτροπής, Ursula von der Leyen, αναφέρει τους The New York Times.\nΣύμφωνα με τον επικεφαλής της ΕΚ, οι εμβολιασμένοι πολίτες από άλλες χώρες θα είναι σίγουρα σε θέση να εισέλθουν στην ΕΕ, αλλά μόνο με φάρμακο εγκεκριμένο από τον Ευρωπαϊκό Οργανισμό Φαρμάκων:\nΈνα πράγμα είναι σαφές: και οι 27 χώρες της ΕΕ θα αποδεχθούν άνευ όρων όσους εμβολιάστηκαν με φάρμακα εγκεκριμένα από τον Ευρωπαϊκό Οργανισμό Φαρμάκων.\nΑκόμα και χωρίς να καθοριστεί μια συγκεκριμένη ημερομηνία για το άνοιγμα των συνόρων, καθίσταται σαφές ότι δεν πρέπει να περιμένουμε πολύ. Μέχρι τις αρχές του καλοκαιριού, η Ευρωπαϊκή Ένωση σκοπεύει να εισαγάγει διαβατήρια εμβολιασμού, με τα οποία θα είναι δυνατή η είσοδος και η μετακίνηση στις χώρες της ΕΕ χωρίς εμπόδια.\nΕπί του παρόντος, 4 φάρμακα έχουν εγκριθεί για χρήση στην Ευρωπαϊκή Ένωση: Moderna, Pfizer (Comirnaty), AstraZeneka (Vaxzevria) και Johnson & Johnson. Ωστόσο, η πιθανότητα επέκτασης αυτής της λίστας στο εγγύς μέλλον είναι αρκετά υψηλή. Μέχρι στιγμής, περιέχει μόνο δύο εμβόλια που εισάγονται στην Ουκρανία – AstraZeneca και Pfizer. Με την επιφύλαξη της ευρωπαϊκής έγκρισης της Novavax (σε εκκρεμότητα), θα υπάρχουν 3 από αυτές, καθώς η Ουκρανία έχει ήδη συμφωνήσει για τον εφοδιασμό τους. Με την έγκριση του ρωσικού Sputnik, η λίστα δεν θα επεκταθεί, καθώς απαγορεύεται η χρήση της στη χώρα.\nΤι έχει σήμερα η Ουκρανία από τον παραπάνω κατάλογο εμβολίων που έχει εγκριθεί από τον Ευρωπαϊκό Οργανισμό Φαρμάκων; Pfizer – 117.000 δόσεις είναι ακόμη διαθέσιμες, αρκετές για 58.500 άτομα. Αυτή είναι η πρώτη δόση στο πλαίσιο της διεθνούς ανθρωπιστικής βοήθειας Covax. Το Υπουργείο Υγείας ανακοινώνει επίσης συμφωνία για την αγορά 10 εκατομμυρίων δόσεων έως το τέλος του έτους, αν και μέχρι στιγμής πρόκειται μόνο για συμφωνία-πλαίσιο. Δηλαδή, μόνο λίγοι από 58 χιλιάδες Ουκρανοί μπορούν να υπολογίζουν σε διακοπές στις χώρες της ΕΕ, οι οποίοι θα λάβουν το εμβόλιο Pfizer.\nΕίναι ακόμα πιο δύσκολο με το AstraZeneka. Περίπου 250.000 Ουκρανοί πρόκειται να εμβολιαστούν με το ινδικό φάρμακο Covishield, που έγινε σύμφωνα με το ανάλογο AstraZeneka. Όμως το φάρμακο δεν είναι καταχωρισμένο στην ΕΕ, επομένως δεν μπορεί να πληροί τις απαιτήσεις της ΕΚ. Είναι πιθανό ότι θα εξομοιωθεί με το επίσημο ανάλογο, αλλά μέχρι στιγμής η κίνηση προς αυτή την κατεύθυνση είναι αντιληπτή. Έτσι, 250 χιλιάδες Ουκρανοί που εμβολιάστηκαν από το Covishield είναι απίθανο να μπορέσουν να φτάσουν στην Ευρώπη.\nΠερισσότερες ελπίδες για την AstraZeneka από τη Νότια Κορέα, η οποία έστειλε πρόσφατα 370 χιλιάδες δόσεις για 185 χιλιάδες άτομα. Αν και μέρος αυτού θα δαπανηθεί για τον επανα εμβολιασμό μετά το Covishield, με την ελπίδα ότι ένας τέτοιος εμβολιασμός θα αναγνωριστεί από την ΕΕ.\nΑυτή τη στιγμή, αναμένεται ότι περίπου 243.500 Ουκρανοί θα εμβολιαστούν με φάρμακα εγκεκριμένα στην Ευρωπαϊκή Ένωση και θα μπορούν να ταξιδέψουν στην Ευρώπη. Στην πραγματικότητα, όμως, ο αριθμός τους θα είναι πολύ μικρότερος, καθώς οι εμβολιασμοί εξαρτώνται από την ηλικιακή κατηγορία και δεν θα εκφράσουν όλα τα άτομα άνω των 65 ετών την επιθυμία να κάνουν διακοπές στο εξωτερικό.\nΠροαιρετικά – 10 εκατομμύρια δόσεις αμερικανικού Novavax, που έχουν προγραμματιστεί έως το τέλος του έτους. Οι παραδόσεις αναμένεται να ξεκινήσουν τον Αύγουστο σε 2 εκατομμύρια μηνιαίως. Για να λειτουργήσουν όλα για διακοπές στο εξωτερικό, θα απαιτηθούν δύο προϋποθέσεις – έγκαιρη παράδοση και έγκριση του φαρμάκου στην ΕΕ.


StergioG ®: Δεν σας ενοχλεί, σύντροφοι;\nΔεν σας ενοχλεί, σύντροφοι;\nΕκδότης του ηλεκτρονικού περιοδικού www.metarithmisi.gr\nΑγαπητοί (πρώην) σύντροφοι, Εσείς, που μαζί ξεκινήσαμε στα δύσκολα χρόνια από κάθε γωνιά της Αριστεράς για ν' αλλάξουμε τον κόσμο, που υπερασπιστήκαμε τη δημοκρατία και την ελευθερία.\nΕσείς, που μαζί επενδύσαμε αργότερα στον Συνασπισμό τη θέλησή μας να οικοδομήσουμε μια νέα Αριστερά, απαλλαγμένη από τα δόγματα και τις βεβαιότητες, μια Αριστερά ισχυρή και ικανή να μπολιάσει με τις αρχές και τις αξίες της την πολιτική ζωή και τη διακυβέρνηση της χώρας. Εσείς, που δεν αντιληφθήκατε μέχρι σήμερα ότι ο βασιλιάς ΣΥΡΙΖΑ είναι γυμνός.\nΔεν σας ενοχλεί όλη αυτή η αρρωστημένη ατμόσφαιρα της αριστερής διακυβέρνησης που μολύνει εδώ και καιρό κάθε πλευρά της ζωής μας; Δεν σας ενοχλεί να βλέπετε καθημερινά να επαναλαμβάνονται, σαν κακόγουστη φάρσα, από την Αριστερά αυτή τη φορά, όλα εκείνα τα φαινόμενα που καταγγέλλαμε και καταδικάζαμε στο παρελθόν; Δεν σας ενοχλεί που χτίζετε ένα αυταρχικό πελατειακό κομματικό κράτος σαν κι αυτό που έστησαν παλιότερα, πρώτα η Δεξιά και μετά το ΠΑΣΟΚ; Δεν σας ενοχλεί η αλαζονική και τραμπούκικη συμπεριφορά υπουργών και άλλων απίθανων κυβερνητικών στελεχών στο όνομα της δικής σας αριστερής εξουσίας; Δεν σας ενοχλεί αυτό το αλαλούμ και ο εξευτελισμός κάθε θεσμικής διαδικασίας, για το δήθεν χτύπημα της διαφθοράς, με μοναδικό στόχο τον τηλεοπτικό έλεγχο της ενημέρωσης μέσω μιας άλλης «δικής σας» διαφθοράς; Δεν σας ενοχλεί ο συγχρωτισμός και η ταύτιση με ανθρώπους που από τότε μας πούλαγαν ιδεολογικά παραμύθια και δανεικά βοσκοτόπια;\nΔεν σας ενοχλεί ότι οι συστηματικές κομπίνες και οργανωμένες λοβιτούρες στην Τράπεζα Αττικής -τη «δικιά σας» Αγροτική- ξαναζωντανεύουν τις μέρες των χειρότερων σκανδάλων του παρελθόντος; Δεν σας ενοχλεί ν' ακούτε και να λέτε -με περίσσιο μάλιστα θράσος- συνειδητά ψέματα για πράγματα που ούτε κάνατε, ούτε και πρόκειται να κάνετε ποτέ;\nΔεν σας ενοχλεί να κάθεστε δίπλα στον ξεσαλωμένο Καμμένο και τους ακροδεξιούς του φίλους -και φίλους σας τώρα πια- ακούγοντας τα μισαλλόδοξα κηρύγματά τους ή να σαλιαρίζετε με τον Λεβέντη; Και, σε τελευταία ανάλυση, δεν σας ενοχλεί που το μόνο επιχείρημα που σας έχει απομείνει είναι αυτό το αηδιαστικό «τα ίδια έκαναν και οι άλλοι»; Γι' αυτό σας εμπιστεύτηκαν και σας έδωσαν την εξουσία οι πολίτες; Και γι' αυτό αφιερώσαμε τα καλύτερά μας χρόνια στην Αριστερά; Για να κάνει τα ίδια που έκαναν και οι άλλοι;